**NACRT**

Na osnovu člana 12 stav 5 Zakona o Investiciono - razvojnom fondu Crne Gore ("Sl.list CG" br. 88/09, 40/10 i 80/17), Vlada Crne Gore je, na sjednici održanoj \_\_\_\_\_\_. godine donijela

**UREDBU O OSIGURANJU IZVOZA OD NETRŽIŠNIH RIZIKA**

**I OPŠTE ODREDBE**

**Primjena Uredbe**

**Član 1**

1. Ovom Uredbom uređuje se obavljanje osiguranja izvoza roba i usluga od netržišnih rizika u ime i za račun Crne Gore (u daljnjem tekstu: poslovi osiguranja izvoza).
2. Poslovi osiguranja izvoza iz stava 1 ove Uredbe uključuju osiguranje izvoznih kredita od netržišnih rizika te druge poslove kojima je svrha podsticanje crnogorskog izvoza, konkurentnosti crnogorskih privrednih subjekata i internacionalizacije crnogorske privrede.
3. Uredbom se utvrđuje postupak i način obavljanja poslova osiguranja izvoza u cilju podrške ekonomske politike Vlade Crne Gore podsticanju konkurentnosti izvozno orijentisanih privrednih subjekata Crne Gore, a sve po međunarodno prihvaćenim pravilima i uslovima, kao i postupak i način obavljanja osiguranja izvoznih kredita od netržišnih rizika.
4. Ova Uredba sadrži odredbe koje se odnose na osiguranje izvoznih kredita od netržišnih rizika i koje su u skladu sa sljedećim aktima Evropske unije:
5. Direktiva Savjeta 84/568/EEZ od 27. Novembra 1984. o recipročnim obvezama izvozno-kreditnih agencija država članica EU koje postupaju u ime države ili uz njenu podršku, ili javnih tijela koja djeluju umjesto tih organizacija, kada se radi o zajedničkim jemstvima za ugovore koji uključuju jedan ili više podizvođačkih ugovora u jednoj ili više država članica Evropskih zajednica (SL L 314, 4.12.1984.)
6. Direktiva Savjeta 98/29/EZ od 7. maja 1998. o usklađivanju osnovnih odredbi o osiguranju izvoznih kredita za pokriće srednjoročnih i dugoročnih poslova (SL L 148, 19.5.1998.).
7. Uredba (EU) 1233/2011 Evropskog parlamenta i Savjeta od 16. 11 2011 o primjeni određenih smjernica u području zvanično podržanih izvoznih kredita i o stavljanju van snage odluke Vijeća 2011/76/EZ i 2011/77/EZ, kao i njene izmjene Delegirane uredbe Komisije (EU) br. 727/2013 od 14.3.2013 i br. 2016/155 od 29.9.2015. i br. 2018/179 od 25.9.2017.
8. Odluka Savjeta o pravilima koja se u području osiguranja i finansiranja izvoza primjenjuju na određene podugovore sa stranama iz drugih država članica Europske unije ili zemalja nečlanica br.82/854/EEZ od 10.12.1982.
9. Odluka Savjeta o postupcima savjetovanja i izvještavanja u području osiguranja kredita, kreditnih jemstava i finansijskih kredita br.2006/789/EZ od 13.7.2006.

**Pojmovi**

**Član 2**

U ovoj Uredbi koriste se sljedeći pojmovi:

***«Fond»:*** Investiciono-razvojni fond Crne Gore kao crnogorska Izvozno-kreditna agencija koja obavlja poslove osiguranja izvoza u ime i za račun Crne Gore.

***«Izvozno-kreditna agencija******»:*** organizacija koja u ime države ili uz njenu podršku, podržava izvozne kredite u obliku direktnih kredita / finansiranja, refinansiranja, podrške kamatnim stopama, finansiranja pomoći (krediti i bespovratna sredstva), osiguranja izvoznih kredita i dr. s ciljem razvoja domaće privrede kroz podsticanje izvoza i ulaganja privrednih društava na inostrana tržišta. Osiguranje izvoznih kredita uključuje osiguranje otplate kredita odobrenih od strane finansijskih institucija Inostranim kupcima (kredit kupcu) i osiguranje otplate kredita koje je Izvoznik odobrio Inostranom kupcu (kredit dobavljača). Evropska unija kroz prihvaćenu regulativu, a posebno kroz finansijske uslove i odredbe o poslovanju agencija utiče na ravnopravni tržišni položaj učesnika u podržanim izvoznim kreditima od strane država;

**«*OECD*»:** Organizacija za ekonomsku saradnju i razvoj;

**«*OECD Sporazum*»:** Sporazum o službeno podržanim izvoznim kreditima Organizacije za ekonomsku saradnju i razvoj (OECD). Evropska unija je prihvatila OECD Sporazum vezano za finansijske uslove i odredbe o poslovanju Izvozno-kreditnih agencija;

***«Drugi ili Ostali osiguravači»:*** Izvozno – kreditne agencije koje pružaju direktno ili indirektno pokriće u obliku osiguranja izvoznih kredita za račun države članice Evropske unije ili uz podršku države članice Evropske unije ili trećih zemalja;

***«Dužnik»:*** Inostrani kupac ili Inostrani korisnik kredita ili njihov jemac u odnosu na osiguranu transakciju;

***«Inostrani kupac»:*** javnopravni ili privatni kupac sa sjedištem u nekoj od država Evropske unije ili treće države;

***«Izvozni kredit»:*** je finansijski aranžman u kojem je s Inostranim kupcem izvezene robe i/ili usluge i/ili radova ugovoreno odloženo plaćanje tokom određenog vremenskog perioda, bilo kroz kredit Inostranom kupcu ili banci Inostranog kupca koji je odobren od strane finansijske institucije (Kredit kupcu), bilo kroz kredit (odloženo plaćanje) Inostranom kupcu koji je odobren od strane Izvoznika (Kredit dobavljača);

**«*Kratkoročno osiguranje izvoznih kredita od netržišnih rizika»*:** osiguranje izvoznih kredita prema Inostranom kupcu čije trajanje rizika traje kraće od dvije godine, uključujući vrijeme proizvodnje i vrijeme otplate;

**«*Srednjoročno - dugoročno osiguranje izvoznih kredita od netržišnih rizika»*:** osiguranje izvoznih kredita prema Inostranom kupcu čije trajanje rizika traje dvije i više godina, uključujući vrijeme proizvodnje i vrijeme otplate;

***«Izvoz»:*** jeprodaja robe crnogorskog porijekla dužniku u inostranstvu; izvršavanje radova i/ili usluga od strane izvoznika za inostranog naručioca; zajednički poslovni poduhvat u inostranstvu izvoznika i stranog pravnog lica; svaki drugi pravni posao kojem je krajnja svrha internacionalizacija crnogorske privrede, a koji je od posebne važnosti za crnogorsku privredu i/ili ekonomsku politiku Crne Gore.

**«*Izvozni u****g****ovor»:***je privredni ugovor, odnosno pisana isprava o ugovoru o izvozu zaključenom između Izvoznika i Inostranog kupca u kojem je ugovorena obaveza Izvoznika proizvodnja i/ili isporuka robe i/ili izvršenja usluga Inostranom kupcu te obaveza Inostranog kupca na plaćanje po Izvoznom ugovoru Izvozniku;

**«*Izvoznik»*:** je crnogorski privredni subjekt ili njegovo predstavništvo ili podružnica koje se bavi izvozom, odnosno njegovo povezano društvo osnovano u inostranstvu;

**«*Najmanji domaći udio»:***je najmanji procenat vrijednosti domaćeg udjela u Izvoznom ugovoru, kod izvoza kapitalnih roba i/ili usluga podoban za osiguranje u skladu s ovom Uredbom. Po pravilu iznosi najmanje 40%, ali se izvozom crnogorskih roba i/ili usluga smatraju i poslovi kada zbog postojanja interesa za crnogorsku privredu, Odbor za poslove osiguranja izvoza svojim preporukama, mišljenjem ili zahtjevom odredi i drugačiji procenat;

**«*Netržišni rizici»:***su kratkoročni komercijalni i politički rizici prema javnopravnim i privatnim inostranim kupcima sa sjedištem izvan država članica Evropske unije, odnosno izvan Australije, Islanda, Japana, Kanade, Novog Zelanda, Norveške, Sjedinjenih Američkih Država ili Švajcarske, a čije trajanje, uključujući vrijeme proizvodnje i otplate, ne prelazi dvije godine te srednjoročno - dugoročni komercijalni i politički rizici prema javnopravnim i privatnim Inostranim kupcima iz svake države ako njihovo trajanje koje uključuje vrijeme proizvodnje i otplate, traje dvije i više godina; odnosno svi rizici za koje Evropska unija utvrdi da su netržišni.

 **«T*ržišni rizici»:***su kratkoročni komercijalni i politički rizici prema javnopravnim i privatnim Inostranim kupcima sa sjedištem u državama članicama Evropske unije, odnosno u Australiji, Islandu, Japanu, Kanadi, Novom Zelandu, Norveškoj, Sjedinjenim Američkim Državama ili Švajcarskoj, a čije trajanje koje uključuje vrijeme proizvodnje i otplate, ne prelazi dvije godine;

 **«*Nosilac polise ili Osiguranik»:***je pravno ili fizičko lice koje je ovlašćeno liceupolisi osiguranja ili Ugovoru o osiguranju, sklopljene s Osiguravačem;

***»Osiguranje izvoznih kredita od netržišnih rizika«*** je osiguranje i/ili reosiguranje od komercijalnog i/ili političkog rizika neplaćanja obaveza po Izvoznom ugovoru, zaključenom između Izvoznika i Inostranog kupca, a u kojem je ugovorena obaveza Izvoznika, proizvodnja i/ili isporuka robe i/ili pružanje usluga Inostranom kupcu, a obaveza Inostranog kupca, plaćanje Izvozniku, odnosno, osiguranje i/ili reosiguranje od komercijalnog i/ili političkog rizika neplaćanja obaveza po ugovoru o kreditu zaključenom između finansijske institucije iz Crne Gore ili iz inostranstva s Dužnikom;

**«*Osiguravač»:*** *je* u ime i za račun Crne GoreInvesticiono-razvojni fond Crne Gore A.D.;

**«*Odbor za poslove osiguranja izvoza»:*** u smislu ove Uredbe je stručno tijelo Vlade Crne Gore iz člana 4 ove Uredbe, nadležno za poslove osiguranja izvoza;

**«*Ugovor o osiguranju ili polisa osiguranja»:*** je pisana isprava o osiguranju izvoza, koju zaključuju Osiguravač i Nosilac polise.

**II POSLOVI OSIGURANJA IZVOZA**

**Obavljanje poslova osiguranja izvoza**

**Član 3**

1. Poslove osiguranja izvoza u ime i za račun Crne Gore obavlja Osiguravač.
2. Osiguravač će poslove osiguranja izvoza obavljati pažnjom dobrog privrednika, u skladu s interesima crnogorske privrede, propisima Evropske unije i ostalim pozitivnim propisima i međunarodno dogovorenim pravilima i uslovima te uvažavajući preporuke Evropske unije i ostale međunarodne preporuke i dobre prakse vezane za održivi razvoj, zaštitu okoline i uticaj na društvo i borbu protiv korupcije u međunarodnoj trgovini.
3. Osiguravač će poslove osiguranja izvoznih kredita od netržišnih rizika za izvoz roba i/ili usluga s rokom otplate od dvije godine ili duže, sprovoditi u skladu s važećim OECD Sporazumom.
4. Osiguravač u ime i za račun Crne Gore, na osnovu preporuka i mišljenja Odbora za poslove osiguranja izvoza donosi:

1. programe i opšte uslove osiguranja,

2. odluke o zaključenju Ugovora o osiguranju temeljem pojedinačnih zahtjeva,

3. odluke o isplati odštete,

4. premijske cjenovnike,

5. klasifikaciju država po rizičnosti,

6. druge akte potrebne za obavljanje poslova osiguranja izvoza

7. naplaćuje premije osiguranja i druge odgovarajuće naknade.,

1. Za obavljanje poslova osiguranja izvoza Osiguravač ima pravo na naknadu od Države Crne Gore.
2. Iznos i način uplate naknade za obavljanje poslova osiguranja izvoza odrediće se posebnim ugovorom zaključenim između ministarstva nadležnog za poslove finansija i Osiguravača.

**Odbor za poslove osiguranja izvoza**

**Član 4**

1. Odlukom Vlade Crne Gore osniva se Odbor za poslove osiguranja izvoza u čijoj je nadležnosti davanje preporuka i mišljenja iz domena poslova osiguranja izvoza i nadzor nad sprovođenjem poslova osiguranja izvoza.
2. Odlukom Vlade Crne Gore o osnivanju Odbora za poslove osiguranja izvoza bliže će se urediti njegov opis poslova, sastav i način rada.
3. Odbor za poslove osiguranja izvoza je nadležan za davanje mišljenja i preporuka o:
4. programima i uslovima programa u poslovima osiguranja izvoza,
5. pojedinačnim zahtjevima po poslovima osiguranja izvoza,
6. premijskim cjenovnicima i drugim naknadama,
7. uslovima zadovoljenja kriterijuma korisnika iz člana 5 stava 2 ove Uredbe po pojedinom programu osiguranja izvoza,
8. uslovima zadovoljenja kriterijuma Izvoznika po pojedinom programu osiguranja izvoza,
9. klasifikaciji država po rizičnosti,
10. podobnosti za osiguranje pojedinog Izvoznog ugovora kod Srednjoročno – dugoročnog osiguranja izvoznih kredita s domaćim udjelom nižim od 40%,
11. uslovima zadovoljenja kriterijums interesa za crnogorsku privredu po poslovima osiguranja izvoza,
12. drugim poslovima u oblasti osiguranja izvoza.
13. Odbor za poslove osiguranja izvoza je zadužen za nadzor sprovođenja poslova osiguranja izvoza.
14. Odbor za poslove osiguranja izvoza ne daje mišljenja o internim aktima Osiguravača kojima se bliže uređuje sprovođenje poslova osiguranja izvoza.

**Poslovi osiguranja izvoza**

**Član 5**

1. Poslovi osiguranja izvoza sprovode se u obliku osiguranja Izvoznih kredita od Nnetržišnih rizika te u drugim oblicima donesenim na temelju osnovu mišljenja Odbora za poslove osiguranja izvoza.
2. Korisnici po poslovima osiguranja izvoza mogu biti crnogorski privredni subjekti, njihove podružnice ili povezana društva u inostranstvu, finansijske institucije u zemlji i inostranstvu, reosiguravajuća društva u zemlji i inostranstvu i drugi osiguravači.
3. Prilikom obavljanja poslova osiguranja izvoza, Osiguravač može davati u reosiguranje dio rizika na privatno tržište reosiguranja ili kod drugih osiguravača ili primati u reosiguranje dio rizika od drugih osiguravača, u skladu sa ovom Uredbom.

**Najmanji domaći udio**

**Član 6**

U smislu ove Uredbe, kod osiguranja izvoznih kredita vezanih uz izvoz kapitalnih roba i/ili usluga mogu se osiguravati izvozni krediti po osnovu izvoza koji ima najmanji domaći udio, osim ako Odbor za poslove osiguranja izvoza svojim mišljenjem ne prihvati ili odredi niži procenat domaćeg udjela u Izvoznom ugovoru.

**III SREDSTVA ZA OBAVLJANJE POSLOVA OSIGURANJA IZVOZA**

**Sredstva za obavljanje poslova osiguranja izvoza**

**Član 7**

1. Sredstva za obavljanje poslova osiguranja izvoza iz ove Uredbe obezbjeđuju se iz Budžeta Crne Gore.
2. Sredstva iz stava 1 ovog člana uplaćuju se i vode se na posebnom računu Osiguravača (u daljem tekstu: Fond osiguranja izvoza od netržišnih rizika), nezavisno od sredstava namijenjenih obavljanju djelatnosti Investiciono-razvojnog fonda Crne Gore.
3. Sredstva za obavljanje poslova osiguranja izvoza služe za isplatu odšteta, naknadu iz člana 3 stav 5, pokriće troškova sprečavanja nastanka štete i pokriće troškova po već nastalim štetama. Troškove u ovom smislu čine troškovi sudskih, izvršnih postupaka, troškovi koji nastaju u cilju umanjenja šteta ili naplate šteta, odnosno ostali troškovi vezani za poslove osiguranja izvoza.
4. Sredstva Investiciono-razvojnog fonda za obavljanje djelatnosti Fonda ne mogu se koristiti za pokriće odšteta, kao ni drugih poslova vezanih za poslove osiguranja izvoza.
5. Za poslove osiguranja izvoza Osiguravač u ime i za račun Crne Gore naplaćuje premiju i druge naknade koja se uplaćuje u Fond osiguranja izvoza od netržišnih rizika. U Fond osiguranja izvoza od netržišnih rizika uplaćuju se i sredstva ostvarena regresnom naplatom.
6. Prihod Fonda osiguranja izvoza od netržišnih rizika su i sredstva koja Osiguravač ostvaruje plasiranjem slobodnih sredstava kod banaka, finansijskih institucija, ulaganjem u državne hartije od vrijednosti, odnosno na drugi zakonom dozvoljen način.
7. Ako je ukupan iznos dugovanih odšteta veći od iznosa sredstava u Fondu osiguranja izvoza od netržišnih rizika, Vlada Crne Gore dužna je, prije dospijeća odštete, razliku iznosa uplatiti na račun Fonda osiguranja izvoza od netržišnih rizika.

**Najviši iznos obaveza po poslovima osiguranja**

**Član 8**

Iznos svih preuzetih obaveza po poslovima osiguranja izvoza na 31.12. tekuće kalendarske godine ne smije prelaziti iznos od 20 % službeno utvrđene vrijednosti godišnjeg izvoza roba i usluga u Crnoj Gori za posljednju godinu.

**IV PRENOS PRAVA (SUBROGACIJA)**

**Prenos prava (subrogacija)**

**Član 9**

Isplatom obaveza Fonda po poslovima osiguranja izvoza korisnicima iz člana 5 stava 2 ove Uredbe, na Državu Crnu Goru prelaze osigurana potraživanja, zajedno sa sporednim pravima i instrumentima obezbjeđenja, do visine ukupno isplaćenih iznosa.

**V PRAVILA I NAČELA OSIGURANJA SREDNJOROČNO - DUGOROČNIH IZVOZNIH KREDITA**

**Područje primjene**

**Član 10**

1. Odredbe iz ovog dijela Uredbe primjenjuju se na srednjoročno – dugoročno osiguranje izvoznih kredita od netržišnih rizika koji se odnose na izvoz roba i/ili usluga porijeklom iz Crne Gore.
2. Odredbe iz ovog dijela Uredbe primjenjuju se i na recipročne obaveze Osiguravača ako Osiguravač, zajednički s Drugim osiguravačima odluči osigurati Izvozni kredit koji uključuje jednog ili više podizvođača u jednoj ili više država članica Evropske unije.
3. Odredbe iz ovog dijela Uredbe ne primjenjuju se na osiguranje rizika vezanih za građevinsku opremu i materijal u slučaju kada se koriste lokalno za izvršenje privrednih ugovora kao ni na osiguranje tenderskih, garancija za povrat avansa, dobro izvršenje posla i zadržani novac.
4. Odredbe iz ovog dijela Uredbe primjenjuju se i na kratkoročno osiguranje izvoznih kredita od netržišnih rizika u mjeri u kojoj je to primjenjivo.

**Opšta načela i definicije**

**Član 11**

|  |  |
| --- | --- |
| 1. Načela srednjoročno-dugoročnog osiguranja izvoznih kredita od netržišnih rizika, utvrđena u ovom dijelu Uredbe, primjenjuju se na pokriće izvoznih kredita crnogorskog dobavljača s Inostranim kupcima iz javnog ili privatnog sektora (kredit dobavljača) i za pokriće izvoznih kredita finansijskih institucija s Inostranim korisnicima kredita iz javnog ili privatnog sektora (kredit kupcu) te se primjenjuju na pokriće svih rizika iz člana 20 ove Uredbe. Izuzetno, Osiguravač može u svakom pojedinačnom slučaju odlučiti ograničiti pokriće osiguranjem samo na pojedine rizike.
2. Kada za sve obaveze po izvoznom kreditu privatnog dužnika u cijelosti i bezuslovno jemči javnopravni dužnik, primjenjuju se načela za javnopravne dužnike.
3. Pojam „kredit dobavljača” primjenjuje se na privredni ugovor za prodaju robe i/ili usluga porijeklom iz Crne Gore, iz zemalja Evropske unije ili iz trećih zemalja, zaključen između jednog ili više dobavljača i jednog ili više Inostranih kupaca, kojim se Inostrani kupac ili kupci obavezuju platiti dobavljaču ili dobavljačima ugovoreni iznos gotovinski ili na kredit.
4. Odredbe o pokriću kredita dobavljača primjenjuju se za slučaj kada se pokriće odnosi na crnogorske dobavljače. Ako se privredni ugovor finansira sredstvima iz kredita kupcu ili nekim drugim finansijskim aranžmanom, na pokriće dato crnogorskom dobavljaču za sam Izvozni ugovor, primjenjuju se odredbe o pokriću za kredite dobavljača;
5. Pojam „kredit kupcu” primjenjuje se na ugovor o kreditu između jedne ili više finansijskih institucija i jednog ili više Inostranih korisnika kredita, kojim se finansira privredni ugovor za prodaju robe i/ili usluga porijeklom iz Crne Gore, iz zemalja Evropske unije ili iz trećih zemalja, na temelju kojeg se jedna ili više finansijskih institucija obavezuju platiti dobavljaču ili dobavljačima u gotovini u skladu s privrednim ugovorom u ime jednog ili više inostranih korisnika kredita, a Inostrani korisnik kredita ili korisnici kredita preuzimaju obavezu povraćaja sredstava iz ugovora o kreditu finansijskoj instituciji ili institucijama.
6. Odredbe o pokriću kredita kupcu primjenjuju se u slučaju kada se pokriće pruža finansijskim institucijama, nezavisno o njihovom mjestu poslovnog nastana ili registracije, pod uslovom da ugovor o kreditu kupcu predstavlja bezuslovnu obavezu Inostranog korisnika kredita na vraćanje duga, nezavisno o izvršenju privrednog ugovora koji se finansira.
7. Odredbe o pokriću kredita kupcu primjenjuju se i u odnosu na prenosive instrumente obezbjeđenja plative od strane inostranog korisnika kredita koje finansijska institucija posjeduje na osnovu ugovora o kreditu za finansiranje privrednog ugovora.
 |  |
|  |  |

**Status dužnika**

**Član 12**

|  |  |
| --- | --- |
|  | 1. Svaki subjekt koji, u bilo kojem obliku, predstavlja državnu ili javnu vlast i koji ne može, sudski ili administrativno, biti proglašen insolventnim smatra se dužnikom iz javnog sektora.
2. Prilikom procjene statusa dužnika Osiguravač uzima u obzir:
* Pravni status dužnika i mogući efekat pravnih radnji protiv dužnika,
* Dužnikove izvore finansiranja i prihode,
* Stepen kontrole ili uticaja nad dužnikom koji ima vlada države.
1. Svi dužnici koji nisu dužnici iz javnog sektora u skladu sa stavom 1 ovog člana smatraju se u načelu dužnicima iz privatnog sektora.
 |

|  |
| --- |
|  |

**Pokriveni rizici**

**Član 13**

(1) Pokriveni rizici su rizik gubitka koji proizlazi iz rizika proizvodnje robe za izvoz i kreditnog rizika.

(2) Gubitak koji proizlazi iz rizika proizvodnje robe za izvoz nastaje u slučaju kada je izvršenje ugovornih obaveza Osiguranika ili proizvođača naručene robe suspendovano u periodu od šest uzastopnih mjeseci, pod uslovom da je takva suspenzija direktno i isključivo uzrokovana nastankom jednog ili više pokrivenih rizika navedenih u članu 21 ove Uredbe.

(3) Gubitak koji proizlazi iz kreditnog rizika nastaje u slučaju kada Osiguranik tokom perioda od tri mjeseca nakon datuma dospijeća nije u mogućnosti naplatiti određeni iznos koji mu je dugovan u skladu s privrednim ugovorom ili ugovorom o kreditu, pod uslovom da je takvo neplaćanje uzrokovano direktno i isključivo nastankom jednog ili više rizika navedenih u članu 21 ove Uredbe.

**Obim pokrića**

**Član 14**

1. Pokriće rizika proizvodnje robe za izvoz obuhvata, u granicama ugovornog iznosa, trošak koji je Nosilac polise pretrpio u vezi s ispunjenjem svojih ugovornih obaveza i/ili u proizvodnji ugovorenih dobara, ako su ti troškovi nastali radi izvršenja izvoznog ugovora.
2. Pokriće rizika proizvodnje robe za izvoz ne obuhvata:
	* troškove nastale u vezi s robom i/ili uslugama za koje je pokriće kreditnog rizika već počelo,
	* iznose koje je Nosilac polise platio po pozivu za isplatu po garanciji izdatoj u vezi s ugovorom koji je predmet pokrića,
	* iznose koji se odnose na penale i odštetu koje je nosilac polise platio dužniku.
3. Pokriće kreditnog rizika obuhvata iznos (glavnicu i redovne kamate) koji dužnik duguje po kreditu dobavljača, odnosno inostrani korisnik kredita po kreditu kupcu.

**Procenat pokrića**

**Član 15**

|  |  |
| --- | --- |
|  | 1. U Ugovoru o osiguranju kredita izričito se utvrđuje procenat pokrića osiguranjem i osnovica za određivanje najvišeg iznosa odštete za koji Osiguravač može biti odgovoran.
 |

|  |  |
| --- | --- |
|  | 1. Ako Osiguravač odobri procenat pokrića veći od 95 %, , obavijestiće o tome i o razlozima odstupanja od navedenog pokrića Evropsku komisiju i ostale osiguravače, u roku od sedam radnih dana prije donošenja takve odluke.
 |

**Neosigurani procenat - učešće**

**Član 16**

Neosigurani procenat zadržava Nosilac polise za sopstveni račun, a Osiguravač može donijeti odluku kojom Nosiocu polise dopušta da djelimično ili u cjelosti otpusti neosigurano učešće.

**Pokriće poslova u stranoj valuti**

**Član 17**

Ako je plaćanje ili finansiranje privrednog ugovora ugovoreno u jednoj ili više stranih valuta, pokriće osiguranjem može biti u bilo kojoj stranoj valuti.

**Strani dobavljači**

**Član 18**

Osiguravač može pod jednakim uslovima, odobriti pokriće rizika nezavisno da li je podizvođački ugovor sklopljen s podizvođačem čije je sjedište u Crnoj Gori, državi članici Evropske unije ili trećoj državi.

**Pokriće podizvođačkih ugovora**

**Član 19**

(1) Podizvođački ugovor je ugovor koji je glavni ugovarač zaključio s podugovaračem na temelju kojeg je ugovoreno da će u svrhu izvršavanja ugovora kojeg je glavni ugovarač zaključio s Inostranim kupcem, podugovarač dostaviti robu i/ili pružiti uslugu koje glavni ugovarač mora uključiti ili upotrijebiti u isporuci roba i/ili pružanju usluga Inostranom kupcu, pri čemu se podrazumijeva:

(a) Pravni položaj - Podugovarač nije supotpisnik ugovora koji su sklopili glavni ugovarač i Inostrani kupac, te je Inostranom kupcu jedino glavni ugovarač odgovoran za izvršenje ugovornih obaveza i snosi sve rizike iz tog ugovora koji mogu biti zajemčeni.

(b) Tehnički i privredni položaj - Isporuke podugovarača obuhvataju robu (osim sirovina ili poludovršene robe) i/ili usluge koje s tehničkog i ekonomskog stajališta predstavljaju Inostranom kupcu bitne pomoćne elemente u izvršenju ugovora od strane glavnog ugovarača.

(2) Podizvođački ugovori sklopljeni s ugovornim stranama iz jedne ili više država članica Evropske unije ili iz trećih zemalja uključeni su u pokriće koje se odobrava glavnom izvođaču i to kada je iznos podizvođačkih ugovora manji ili jednak:

* 40% vrijednosti izvoznog ugovora, kod izvoznih ugovora čija je vrijednost manja od 7.500.000,00 EUR;

- 3.000.000,00 EUR, kod izvoznih ugovora čija je vrijednost između 7.500.000,00 EUR i 10.000.000,00 EUR;

- 30% vrijednosti izvoznog ugovora, kod izvoznih ugovora čija je vrijednost veća od 10.000.000,00 EUR.

(3) U slučaju kada osiguravač glavnog ugovarača, zbog posebno visokog rizika sadržanog u transakciji, nije u mogućnosti pružiti pokriće cijeloj transakciji, savjetovanja između zainteresovanih organizacija osiguranja kredita održavaju se s ciljem rješavanja problema putem zajedničkog osiguranja ili, ako je to moguće, reosiguranja.

(4) U slučaju kada izvozni ugovori uključuju podugovaranje u državama članicama i u državama nečlanicama, podugovori u državama članicama automatski se uključuju u mjeri u kojoj ukupna vrijednost podugovaranja u svim državama u odnosu na vrijednost ugovora ne prelazi procente i ograničenja utvrđene u stavu 2.

(5) Pokriće se glavnom ugovaraču odobrava pod jednakim uslovima, bilo da koristi nacionalno podugovaranje ili podugovaranje u drugim državama članicama.

(6) Osiguravač će, pod jednakim uslovima, odobriti pokriće nezavisno da li je podizvođački ugovor sklopljen s podizvođačem čije je sjedište u Crnoj Gori, državi članici Evropske unije ili trećoj zemlji.

(7) Kod ugovora u kojima podugovaranje u državama nečlanicama Evropske unije prelazi 30% i kod kojih, s obzirom na mješovito podugovaranje u državama članicama i u državama nečlanicama, ukupna vrijednost prelazi taj procenat sprovodi se naknadna razmjena informacija samo za pojedinačne ugovore čija vrijednost premašuje 500.000,00 EUR i uključuje kredit ročnosti duže od tri godine.

**Datum stupanja na snagu pokrića**

**Član 20**

1. U slučaju kredita kupcu, pokriće rizika proizvodi pravno dejstvo od dana stupanja na snagu ugovora o kreditu, pod uslovom da su ispunjeni svi preduslovi određeni u Ugovoru o osiguranju i ugovoru o kreditu.

(2) U slučaju kredita dobavljača, pokriće rizika proizvodi pravno dejstvo od dana stupanja na snagu privrednog ugovora, pod uslovom da su ispunjeni svi preduslovi određeni u Ugovoru o osiguranju i privrednom ugovoru.

(3) Pokriće kreditnog rizika proizvodi pravno dejstvo od dana kada je Nosilac ovlašćen primiti plaćanje, nakon što je u cjelosti ispunio obaveze iz privrednog ugovora i ako su ispunjeni svi preduslovi iz ugovora o osiguranju i privrednog ugovora.

(4) Izuzetno od odredbe stava 3 ovoga člana, pokriće kreditnog rizika može započeti od dana svake djelimične isporuke ili otpreme robe i/ili usluga, ako je Nosilac polise ovlašćen primiti plaćanje fiksnog i konačnog iznosa koji odgovara vrijednosti isporučene ili otpremljene robe i/ili usluga, u skladu s uslovima privrednog ugovora.

**Odgovornost Osiguravača**

**Član 21**

1. Osiguravač je odgovoran ako se gubitak može direktno i isključivo pripisati nastanku jednog ili više pokrivenih rizika iz st. 2 i 3 ovog člana.
2. Privredni rizik za privatne dužnike:

1. Insolventnost

Insolventnost *de jure* ili *de facto* je trajna nesposobnost za izmirenje obaveza dužnika iz privatnog sektora odnosno njegovog jemca, ako postoji.

2. Neispunjenje ugovorne obaveze

Neispunjenje ugovorne obaveze od strane dužnika ili njegovog jemca, ako postoji.

3. Proizvoljno nepriznavanje ili odbijanje izvršenja

 Odluka dužnika na osnovu kredita dobavljača o raskidu ili otkazu izvoznog ugovora odnosno

 odbijanju prihvatanja robe i/ili usluga, pri čemu na to nema ugovorno pravo.

1. Politički rizik za privatne dužnike:

1. Odluka treće države - Svaka mjera ili odluka vlade države koja nije država Osiguravača ili država Nosioca polise, uključujući mjere i odluke javnih tijela koje se smatraju vladinim intervencijama, koja sprečava izvršavanje kredita dobavljača ili kredita kupcu.

2. Moratorijum - Opšti moratorijum, koji je proglasila vlada države dužnika ili treće države kroz koju se izvršava plaćanje u odnosu na kredit dobavljača ili kredit kupcu.

3. Sprečavanje ili odlaganje prenosa sredstava - Politički događaji, ekonomske poteškoće ili zakonodavne ili administrativne mjere koje nastanu ili koje su donesene izvan Crne Gore, a kojima se sprečava ili odlaže prenos sredstava plaćenih u vezi s kreditom dobavljača ili kreditom kupcu.

4. Pravni propisi države dužnika - Pravni propisi usvojeni u državi dužnika kojima se plaćanje dužnika u lokalnoj valuti proglašava valjanim ispunjenjem duga, nezavisno od toga što takvo plaćanje na dan prenosa sredstava, kao posljedica promjene deviznog kursa, nakon što je preračunato u valutu kredita dobavljača ili kredita kupcu više ne pokriva iznos duga.

5. Odluke države Osiguravača ili države Nosioca polise - Sve mjere ili odluke vlade Crne Gore ili vlade države Nosiocaca polise, uključujući mjere i odluke Evropske unije, koje se odnose na trgovinu između Crne Gore i trećih država kao što je zabrana izvoza, u mjeri u kojoj dotične vlade na drugi način ne pokriju rezultate te mjere ili odluke.

6. Viša sila- Slučaj više sile nastao izvan Crne Gore koji može uključivati rat, uključujući građanski rat, pandemiju, revoluciju, pobunu, građanske nemire, oluju, poplavu, zemljotres, erupciju vulkana, talas plime i nuklearnu nesreću, u mjeri u kojoj ti slučajevi nisu na drugi način osigurani.

1. Politički rizici za javne dužnike utvrđeni su stavom 3 ovog člana.

**Isključenje odgovornosti Osiguravača**

**Član 22**

Osiguravač ima pravo odbiti odgovornost za sve štete koje se direktno ili indirektno mogu pripisati sljedećem:

1. sve radnje ili propusti nosioca polise ili svake osobe koja djeluje u njegovo ime;
2. svaka odredba kojom se ograničavaju prava Nosioca polise, a koja je sadržana u ugovoru o kreditu, privrednom ugovoru ili bilo kojem drugom povezanom dokumentu, uključujući sve dokumente koji se odnose na uključena jemstva;
3. svaki dalji sporazum između Nosioca polise i dužnika nakon sklapanja ugovora o kreditu ili privrednog ugovora, kojim se sprječava ili odlaže plaćanje duga;
4. U slučaju kredita dobavljača, svako neizvršenje podugovarača, saugovarača ili drugih dobavljača njihovih obaveza, pod uslovom da takvo neizvršavanje nije posljedica rizika iz člana 21 ove Uredbe.

**Odredbe o naknadi odštete**

**Član 23**

1. Nosilac polise može podnijeti odštetni zahtjev istekom perioda potrebnog za ostvarenje osiguranog rizika proizvodnje robe za izvoz ili kreditnog rizika, koji će se ugovoriti u Ugovoru o osiguranju.

(2) Izuzetno od odredbe stava 1 ovoga člana, Nosilac polise može odmah podnijeti odštetni zahtjev i to u slučajevima:

* insolventnosti privatnih dužnika,
* bilateralnog međuvladinog sporazuma o restrukturiranju duga.

**Pravo na odštetu i prenos prava**

**Član 24**

Nosilac polise stiče pravo na odštetu istekom perioda iz člana 23 ove Uredbe, ako su ispunjeni svi preduslovi iz Ugovora o osiguranju i uslovi za isplatu odštete, ako je zahtjev za odštetu pravno utemeljen i ako je nosilac polise upravljao rizikom s dužnom pažnjom.

Isplatom odštete i/ili troškova nosiocu polise, na Državu Crnu Goru prelaze sva osigurana potraživanja zajedno sa sporednim pravima, uključujući instrumente obezbjeđenja, do visine ukupno isplaćene odštete i/ili troškova.

**Obaveze osigurane drugim instrumentima osiguranja**

**Član 25**

Ako su dužnikove obaveze prema Nosiocu polise osigurane jemstvom ili drugim instrumentom osiguranja, Nosilac polise mora preduzeti sve potrebne mjere koje se zahtijevaju u Ugovoru o osiguranju kako bi se osigurala, ne samo valjanost i izvršnost jemstva i/ili drugog instrumenta osiguranja, već i kako bi se po istima i naplatio.

**Računanje odštete**

**Član 26**

Prilikom računanja i isplate odštete Osiguravač ne može isplatiti nosiocu polise iznos koji prelazi stvarni iznos ukupnog gubitka i/ili koji premašuje iznos koji nosilac polise ima stvarno pravo primiti od dužnika na osnovu kredita dobavljača ili kredita kupcu.

**Isplata odštete**

**Član 27**

1. Osiguravač mora Osiguraniku odgovoriti na odštetni zahtjev i isplatiti odštetu u roku od mjesec dana od isteka perioda čekanja na podnošenje odštetnog zahtjeva iz člana 23 ove Uredbe, uz uslov da je odštetni zahtjev bio pravovremeno podnesen te da je Osiguravač blagovremeno primio sve potrebne informacije, dokumente i dokaze radi utvrđivanja opravdanosti odštetnog zahtjeva, osim ako nije drugačije ugovoreno.
2. U slučaju pokrića rizika proizvodnje robe za izvoz, Osiguravač mora Osiguraniku odgovoriti na odštetni zahtjev u roku od mjesec dana od isteka perioda čekanja na podnošenje odštetnog zahtjeva iz člana 23 ove Uredbe ili od dana prijema stručnog izvještaja kada je isto potrebno ili od datuma sporazuma Osiguranika i Osiguravača o iznosu odštete, zavisno od toga što je kasnije, osim ako nije drugačije ugovoreno.

**Sporovi u vezi odštetnog zahtjeva**

**Član 28**

1. Ako se štete iskazane u odštetnom zahtjevu nosioca polise odnose na sporna prava iz kredita dobavljača ili kredita kupcu, Osiguravač može odložiti isplatu odštete do trenutka rješavanja spora u korist nosioca polise.
2. Sporovi iz stava 1 ovoga člana rješavaju se pred sudom ili arbitražom, zavisno od toga čija je nadležnost ugovorena kreditom dobavljača ili kreditom kupcu.

**Bilateralni međuvladini sporazumi o restrukturiranju duga**

**Član 29**

1. Kada je osigurani kredit dobavljača ili kredit kupcu predmet bilateralnog međuvladinog sporazuma o restrukturiranju duga, nosilac polise mora poštovati uslove utvrđene tim sporazumom i to u dijelu koji određuje osigurani i neosigurani dio tog ugovora.
2. Nosilac polise će pružiti svu potrebnu pomoć Osiguravaču u izvršenju sporazuma o restrukturiranju duga.
3. Ako je osigurana svota uključena u bilateralni međuvladin sporazum o restrukturiranju duga, Osiguravač se po stupanju na snagu bilateralnog sporazuma može odreći jednomjesečnog roka utvrđenog u članu 27 ove Uredbe.

**Dodatni troškovi**

**Član 30**

1. Dodatni troškovi nastali usljed radnji za umanjenje ili izbjegavanje nastanka štete, pokriće se srazmjerno procentu pokrića koji je utvrđen Polisom osiguranja, ako je te troškove Osiguravač odobrio.
2. Dodatni troškovi odnose se na troškove sudskih postupaka i ostalih troškova nastalih po osnovu pravnih radnji radi smanjenja odnosno izbjegavanja štete, ali se isti ne odnose na troškove utvrđivanja opravdanosti odštetnog zahtjeva.
3. Ako se dodatni troškovi odnose i na iznose ili dospijeća koja Osiguravač nije osigurao, isti će se srazmjerno dodijeliti osiguranim i neosiguranim iznosima ili dospijećima.

**Načela za utvrđivanje premije osiguranja**

**Član 31**

1. Premija koja se naplaćuje za poslove osiguranja izvoza mora:
* biti srazmjerna osiguranom riziku (rizik države, javnopravni rizik i/ili privatni dužnik),
* da na odgovarajući način odražava obim i kvalitet odobrenog osiguranja,
* biti formirana na način da se omogućava dugoročno pokriće poslovnih troškova Osiguravača i isplata odšteta.
1. Prilikom utvrđivanja kvaliteta pokrića Osiguravač mora voditi računa o procentu pokrića, uslovima pokrića i drugim faktorima koji utiču na kvalitet osiguranja.
2. Iznos premije koja se naplaćuje za pojedinu državu ili svaku kategoriju države utvrđuje se zavisno od klasifikacije države po rizičnosti.
3. Prilikom utvrđivanja premijskih stopa Osiguravač mora voditi računa o sljedećim uslovima:
* kreditnoj sposobnosti dužnika,
* statusu dužnika (javnopravni dužnik ili privatni dužnik),
* o ukupnom trajanju rizika, načinu otplate i iznosu kamate.
1. Prilikom ocjene statusa dužnika Osiguravač mora voditi računa o:
* pravnom statusu dužnika,
* stvarnom rezultatu pravnih radnji protiv dužnika,
* dužnikovim izvorima finansiranja i prihoda, javnopravni dužnik može za namirenje svojih dugovanja koristiti i sredstva prihodovana lokalnim porezima ili pružanjem javnih usluga,
* stepenu kontrole ili uticaja države nad dužnikom.
1. Premija se naplaćuje na osnovicu koja se, za obračun premije osiguranja kreditnog rizika utvrđuje najmanje u visini iznosa glavnice ugovora o kreditu ili (re)finansiranog iznosa privrednog ugovora, a za obračun premije osiguranja rizika proizvodnje, najviše u visini ukupne vrijednosti privrednog ugovora umanjenog za iznos avansa.
2. Premija se izražava kao procent od osnovice iz stava 6 ovog člana na dan sklapanja ugovora o osiguranju u slučaju kada se premija u cijelosti naplaćuje, osim ako nije drugačije ugovoreno.
3. Premija dospijeva na dan sklapanja Ugovora o osiguranju ili na dan stupanja na snagu kredita dobavljača ili kredita kupcu, osim ako nije drugačije ugovoreno.
4. Izuzetno od st. 7 i 8 ovog člana, plaćanje premije može biti ugovoreno u ratama ili dodavanjem marže kamatnoj stopi, uz uslov da takav iznos, u neto sadašnjoj vrijednosti, odgovara iznosu premije iz stava 6 ovoga člana.

**Politika osiguranja rizika države**

**Član 32**

1. Osiguravač zasniva svoju politiku pokrića države na ocjeni rizika i ukupnoj izloženosti riziku za svaku državu i strukturi portfolija rizika prema državama.
2. Prilikom utvrđivanja politike osiguranja rizika države Osiguravač će voditi računa o klasifikaciji države svakog dužnika.
3. Nezavisno od klasifikacije pojedine države, Osiguravač može u svakom trenutku ograničiti ili prestati osiguravati poslove s pojedinom državom.
4. Ukupna izloženost riziku, utvrđuje se u skladu sa procentom pokrića iz člana 15 ove Uredbe.

**Rizik ulaganja u neku državu**

**Član 33**

1. Vezano za grupu država koje predstavljaju najmanji rizik, Osiguravač u načelu ne ograničava svoju politiku pokrića.
2. Osiguravač može za ostale države postavljati ograničenja svoje politike pokrića.
3. Osiguravač koji u načelu ne nudi pokriće za pojedinu državu ili određeni skup država može izuzetno pokriti određene poslove zbog bilateralne politike, nacionalnog interesa ili ako dužnik raspolaže dovoljnom količinom slobodne konvertabilne inostrane valute za taj posao.

**Posebni uslovi pokrića države**

**Član 34**

1. U pogledu država iz člana 33 stav 2, za koje Osiguravač može postavljati ograničenja svoje politike pokrića, Osiguravač može primjenjivati za pojedinu državu određene uslove pokrića kao što su:
* ograničenje ukupne izloženosti po pojedinoj državi, i/ili
* ograničenje ukupne ponude pokrića osiguranjem, i/ili
* ograničenje pokrića novih privrednih ugovora ili ugovora o kreditu, i/ili
* ograničenje najvišeg iznosa pokrića po poslu, i/ili
* povećanje premije.
1. Nezavisno od kategorije države, Osiguravač može za pojedinu državu tražiti i ispunjenje dodatnih uslova pokrića kao što su:
* Jemstvo za plaćanje i/ili garancija centralne banke ili ministarstva nadležnog za poslove finansija dotične države,
* Neopozivi akreditiv ili jemstvo centralne banke,
* Produženje roka za podnošenje odštetnog zahtjeva,
* Umanjenje procenta pokrića,
* Ograničenje pokrića za pojedine sektore, djelatnosti ili pojedine vrste projekata.

**Reosiguranje i saosiguranje**

**Član 35**

1. Kada privredni ugovor predstavlja zajednički posao crnogorskog dobavljača i stranog pravnog lica, Osiguravač može, pod uslovima iz ove Uredbe:
2. reosigurati potraživanje crnogorskog dobavljača u dijelu koji se, shodno ovoj Uredbi, smatra izvozom, ali samo ako se cijeli takav zajednički posao može osigurati ili ga je osigurao drugi strani osiguravač,
3. osigurati cijeli posao pod uslovom reosiguranja udjela koji se odnosi na strano pravno lice, ili
4. posao saosigurati s drugim osiguravačima.
5. U slučaju iz stava 1 alineja 3 ovoga člana, saosiguranje mora biti u skladu sa odredbama čl. 36 do 41 ove Uredbe.
6. Osiguravač može reosigurati preuzete rizike kod reosiguravača sa sjedištem u Crnoj Gori, ili van nje.

**Ugovor o saosiguranju**

**Član 36**

Ugovor o saosiguranju, u smislu ove Uredbe, je ugovor između Osiguravača i jednog ili više Drugih osiguravača u slučajevima kada:

1. glavni izvođač povjeri, jednom ili više podizvođača iz jedne ili više država članica Evropske unije ili trećih država, privredni ugovor koji je glavni izvođač, kao jedini izvođač, sklopio s kupcem iz države koja nije država članica Evropske unije odnosno iz države članice Evropske unije koja je različita od države glavnog izvođača ili podizvođača;
2. se glavni izvođač obavezao prepustiti podizvođaču ili podizvođačima dio koji im je dugovan, iz iznosa koje je Inostrani kupac platio glavnom izvođaču, te sprovesti sve formalnosti koje su potrebne za prenos tog dijela plaćanja kupca koja se duguju podizvođaču ili podizvođačima;
3. ne postoje nikakve pravne veze između podizvođača i Inostranog kupca;
4. je Drugi osiguravač glavnog izvođača (u daljnjem tekstu: glavni osiguravač) i jedan ili više Drugih osiguravača ili podizvođača (u daljem tekstu: saosiguravači) spremni osigurati dio posla izvršen u državi svakog od njih od rizika koji su definisani u svakom pojedinačnom ugovoru.

**Obaveze glavnog osiguravača**

**Član 37**

Glavni osiguravač, kao isključivi nosilac rizika, uključujući i podizvođačima povjeren dio, mora se obavezati na sljedeće:

1. da će osigurati glavnog izvođača od rizika utvrđenih ugovorom i to dio koji se odnosi na glavnog izvođača;
2. da neće prihvatati izmjene uslova izvršenja ugovora (npr. iznos, isporuku, plaćanje itd.), niti izmjene u izvršenju ugovora između glavnog izvođača i podizvođača, osim ako to nije uzajamno dogovoreno sa saosiguravačima;
3. da neće isključivati svoju odgovornost po ugovoru s glavnim izvođačem zbog njegovog kršenja odredaba ugovora, bez izvještavanja saosiguravača;
4. da neće izjavljivati da je valjanost ugovora istekla bez izvještavanja saosiguravača o istome;
5. da će u slučaju štete ili prijetnje nastankom štete, informisati saosiguravača ili saosiguravače o svim činjenicama za koje sazna, a koje bi mogle izmijeniti prirodu ili opseg rizika odnosno dovesti do štete;
6. da će u slučaju štete ili prijetnje nastankom štete, konsultovati saosiguravača ili saosiguravače o mjerama koje treba preduzeti, pri čemu će odluke o priznavanju štete ako je to moguće biti donesene uzajamnom saglasnošću, a iznos i metoda plaćanja utvrđeni u skladu s odredbama pojedinačnih ugovora;
7. da će u slučaju štete, preduzeti potrebne mjere ili zatražiti od glavnog izvođača preduzimanje potrebnih mjera za naplatu neplaćenih iznosa i povraćaj saosiguravaču; troškove glavnog izvođača pri naplati tih iznosa osiguravači će podijeliti srazmjerno udjelu u osiguranom ugovoru;
8. da će u slučaju otkazivanja osiguranja odobrenog glavnom izvođaču, uložiti najveće napore kako bi izvršio obaveze iz ovog člana.

**Obaveze saosiguravača**

**Član 38**

Svaki od saosiguravača mora se obavezati na sljedeće:

1. da će osigurati podizvođača od rizika utvrđenih ugovorom i to dio koji se odnosi na izvršenje posla podizvođača u svojoj državi;
2. da neće prihvatati izmjene ugovora zaključenog između glavnog izvođača i podizvođača o izvršavanju ugovora zaključenog s kupcem, osim u uzajamnoj saglasnosti s glavnim osiguravačem;
3. da neće isključivati svoju odgovornost po ugovoru s podizvođačem zbog njegovog kršenja odredaba ugovora, bez izvještavanja glavnog osiguravača;
4. da neće izjavljivati da je valjanost ugovora istekla bez izvještavanja glavnog osiguravača o istome;
5. da će obavijestiti glavnog osiguravača o svim činjenicama za koje sazna, a koje bi mogle izmijeniti prirodu ili opseg rizika odnosno dovesti do štete;
6. da će u slučaju otkazivanja osiguranja odobrenog podizvođaču, uložiti najveće napore kako bi izvršio obaveze iz ovog člana.

**Konsolidacija**

**Član 39**

U slučaju sporazuma o konsolidaciji duga države dužnika, glavni osiguravač i saosiguravač, odnosno saosiguravači, konsultovat će se o načinima i sredstvima rješavanja specifičnih problema koji nastaju zbog sporazuma o konsolidaciji.

**Poslovi kreditiranja kupaca**

**Član 40**

Državne Izvozno - kreditne agencije država članica Evropske unije, mogu se dodatno sporazumjeti o osiguranju pojedinog kredita kupcu za cijelu vrijednost ugovora, uz odgovarajuću primjenu čl. 36 do 39 ove Uredbe.

**Arbitraža**

**Član 41**

(1) Sporove nastale po Ugovoru iz čl. 36 do 39 ove Uredbe rješavaće po pravilu arbitražni sud u sastavu od tri arbitra.

(2) Svaka strana imenuje jednog arbitra, a trećeg arbitra imenuje predsjednik Suda Evropskih zajednica. Tako imenovani treći arbitar biće predsjedavajući arbitražnog suda.

(3) Sporovi iz stava 1 ovog člana vodiće se shodno Pravilima mirenja i arbitraže Međunarodne trgovačke komore.

**VI POSTUPCI IZVJEŠTAVANJA**

**Izvještavanje o poslovima osiguranja izvoza**

**Član 42**

Osiguravač će Vladi Crne Gore, Odboru za poslove osiguranja izvoza i ministarstvu nadležnom za finansije podnositi godišnje izvještaje o obavljenim poslovima osiguranja izvoza shodno ovoj Uredbe.

**Izvještavanje Evropske komisije**

**Član 43**

1. Osiguravač će u skladu s procedurama izvještavanja Evropskoj komisiji u svom godišnjem izvještaju o radu radi povećanja transparentnosti na nivou EU za poslove osiguranja izvoznih kredita s rokovima otplate od dvije i više godina prikazati podatke o sredstvima i preuzetim obavezama, plaćenim odštetama i regresnim naplatama, novim preuzetim obavezama, izloženosti i troškovima premija. U slučaju pojavljivanja zavisnih obaveza vezanih uz aktivnosti po poslovima osiguranja izvoznih kredita uz rokove otplate od dvije i više godina, te aktivnosti postaju dio godišnjeg izvještaja o radu.
2. Osiguravač će u svom godišnjem izvještaju o radu opisati na koji način kod aktivnosti vezanih uz poslove osiguranja izvoznih kredita s rokovima otplate od dvije i više godina, uzima u obzir rizike za životnu sredinu, koji mogu uzrokovati ostale važne rizike.

**Vrste postupaka izvještavanja Evropske komisije po srednjoročno -dugoročnom osiguranju izvoznih kredita od netržišnih rizika**

**Član 44**

1. Sprovode se četiri vrste postupaka izvještavanja Evropske komisije i ostalih osiguravača:
2. godišnje izvještavanje radi informisanja,
3. izvještavanje radi odlučivanja,
4. ex ante izvještavanje radi informisanja i
5. ex post izvještavanje radi informisanja.

(2) Dostavljeni podaci ne otkrivaju se trećim stranama.

(3) Izvještavanja iz ovog člana odnose se isključivo za poslove iz čl.10 do čl.41 ove Uredbe.

**Izvještavanje radi informisanja po srednjoročno-dugoročnom osiguranju izvoznih kredita od netržišnih rizika**

**Član 45**

1. Osiguravač će, do 30.4. tekuće godine, Evropskoj komisiji i ostalim osiguravačima dostaviti godišnje izvještaje za proteklu godinu, a koje po pojedinoj državi obuhvata podatke o ukupnom iznosu pokrića, ukupnoj izloženosti, zarađenoj premiji, iznosu isplaćenih odšteta i iznosu ostvarene regresne naplate.
2. Osiguravač će, do 31. 1. svake godine, izvijestiti Evropsku komisiju i ostale osiguravače o svojoj politici pokrića, uključujući vrstu i visinu gornjih granica, kao i o uslovima koje namjerava primjenjivati na pokriće u toj godini.

**Izvještavanje radi odlučivanja po srednjoročno-dugoročnom osiguranju izvoznih kredita od netržišnih rizika**

**Član 46**

1. U slučaju konkurentskih ponuda dobavljača ili banaka s područja država članica Evropske unije, Osiguravač će, na upit nekog od ostalih osiguravača o statusu pojedinog dužnika u pojedinom poslu, dostaviti odgovor bez odlaganja.

1. U slučaju neusaglašenosti o statusu dužnika, Osiguravač i ostali osiguravači su dužni međusobno razmijeniti informacije te dati ponudu za postizanje dogovora o sporazumnom utvrđivanju statusa dužnika.
2. Ako se Osiguravač i ostali osiguravači ne mogu sporazumjeti o statusu dužnika u roku od deset radnih dana od podnošenja zahtjeva za dostavu informacija, Osiguravač će predmet s relevantnim informacijama dostaviti Evropskoj komisiji, koja donosi odluku.

**Prethodno izvještavanje radi informisanja po srednjoročno-dugoročnom**

**osiguranju izvoznih kredita od netržišnih rizika**

**Član 47**

1. Ako Osiguravač odluči odobriti povoljnije uslove pokrića za pojedini posao ili skup poslova, za pojedini sektor ili sektore, za pojedinu državu ili države ili za cjelokupni sistem, odnosno ako namjerava odstupiti od odredbi iz čl.10 do čl.41 ove Uredbe., izvijestiće o svojoj namjeri i premiji koju će naplaćivati ostale osiguravače i Evropsku komisiju najmanje sedam radnih dana prije stupanja takve odluke na snagu, uz navođenje razloga za odstupanje.
2. Ako Osiguravač odluči naplatiti premiju nižu od one iskazane u njegovom godišnjem izvještaju iz člana 44 stav 2 ove Uredbe, izvijestiće o svojoj namjeri ostale osiguravače i Evropsku komisiju najmanje sedam radnih dana prije stupanja takve odluke na snagu.
3. Ako Osiguravač temeljem izvještaja nekog od ostalih osiguravača podnesenog saglasno st. 1 i 2 ovog člana namjerava odobriti povoljnije uslove, izvijestiće o svojoj namjeri i premiji koju namjerava naplaćivati ostale osiguravače i Evropsku komisiju najmanje sedam radnih dana prije stupanja takve odluke na snagu.

(4) Ako Osiguravač na temelju odredbi iz člana 33 stav 3 ove Uredbe namjerava osigurati poslove s dužnicima iz država za koje obično ne nudi pokriće, izvijestiće ostale osiguravače i Evropsku komisiju o svojoj namjeri i premiji koju namjerava naplaćivati, najmanje sedam radnih dana prije stupanja takve odluke na snagu.

**Naknadno izvještavanje radi informisanja po srednjoročno-dugoročnom**

**osiguranju izvoznih kredita od netržišnih rizika**

**Član 48**

1. Ako Osiguravač odluči odstupiti od odredaba iz čl.10 do čl.41 ove Uredbe odobravanjem manje povoljnih uslova pokrića za pojedini posao ili skup poslova, za pojedini sektor ili sektore, za pojedinu državu ili države ili cjelokupni sistem, najkasnije do 31. 1. o tome, izvijestiće ostale osiguravače i Evropsku komisiju za prethodnu kalendarsku godinu.
2. Ako Osiguravač odluči prilagoditi jedan ili više elemenata politike pokrića države utvrđenih njegovim godišnjim izvještajem iz člana 45 stava 2 ove Uredbe, bez odlaganja će izvijestiti ostale osiguravače i Evropsku komisiju.
3. Ako Osiguravač slijedom izvještaja nekog od ostalih osiguravača iz člana 47 st. 1 i/ili 2 ove Uredbe, podnesenog saglasno st. 1 i 2 ovog člana, odluči odobriti jednake uslove kao neko od ostalih osiguravača, izvijestiće o tome bez odlaganja ostale osiguravače i Evropsku komisiju.
4. Osiguravač će bez odlaganja odgovoriti na svaki zahtjev za pojašnjenjem ili dostavom podataka o svojim aktivnostima postavljen od strane nekog od ostalih osiguravača ili Evropske komisije.

**Postupak savjetovanja kod Srednjoročno dugoročnog osiguranja izvoznih kredita od netržišnih rizika**

**Član 49**

1. Osiguravač će obaviti savjetovanje u slučaju djelimičnog ili potpunog osiguranja izvoznih kredita:
* koji su povezani s izvozom robe ili usluge
* kada odstupaju od normi iz stava 2 ovog člana ili od drugih normi koje su države članice Evropske unije usvojile.
1. Norme Evropske unije od kojih se ne može odstupiti bez savjetovanja su:

A. Trajanje kredita

Trajanje svakog dodijeljenog kredita, bez obzira radi li se o kreditu dobavljača ili finansijskom kreditu, ne smije biti duže od pet godina počevši od sljedećih polaznih tačaka:

1. Kapitalna dobra koja se sastoje od pojedinačnih djelova koristivih samih po sebi (npr. lokomotive): — prosječni rok ili stvarni datumi, do kada kupac treba fizički preuzeti robu u svojoj državi.

2. Kapitalna dobra za cijela postrojenja ili fabrike gdje dobavljač nije odgovoran za naručivanje: — datum do kada kupac treba fizički preuzeti svu robu (isključujući rezervne dijelove) dostavljenu u skladu s ugovorom.

3. Ugovori o izgradnji gdje izvođač radova nije odgovoran za naručivanje: — datum na koji je izgradnja dovršena.

4. Ugovori o montaži (izgradnji) gdje je dobavljač (ili izvođač radova) ugovorom odgovoran za naručivanje: — datum na koji je dobavljač (ili izvođač) dovršio montažu (ili izgradnju) i preliminarna ispitivanja kako bi osigurao da je spremna za upotrebu, bez obzira na to je li montaža (ili izgradnja) tada predana kupcu u skladu s uslovima ugovora i bez obzira na sve dalje obveze koje je dobavljač (ili izvođač) mogao preuzeti, npr. garancija njenog djelotvornog djelovanja ili osposobljavanje lokalnog osoblja.

5. U slučaju tač. 2, 3. i 4, gdje je ugovorom uključeno odvojeno izvršenje pojedinih dijelova projekta: — datum početka za svaki posebni dio, ili prosječni datum tih početaka ili, u slučaju kada dobavljač nije sklopio ugovor za cijeli projekt već za njegov bitni dio, datum početka koji se odnosi na projekat u cjelini.

B. Postotak lokalnih troškova

U slučaju osiguranih privatnih kredita, iznos lokalnog dijela troškova plativog kreditom ne smije prelaziti 5 % ugovorene cijene. Međutim, savjetovanje se ne pokreće u slučaju ugovora kojima je predviđeno plaćanje lokalnog dijela troškova najkasnije po isteku tromjesečnog razdoblja računano od konačnog završetka radova ili dostava.

Radi ispravnog tumačenja ovog pravila:

(a) „iznos plativ kreditom” znači preostali iznos po odbitku lokalnog dijela troškova po svim obavljenim uplatama na račun u vezi s ugovorom;

(b) „lokalni dio troškova” znači dio ugovorene cijene koji se odnosi na troškove do kojih izvoznik očekuje da će doći na toj lokaciji u smislu plaćanja zaposlenima i ostalima i plaćanja za robu i materijale;

(c) „ugovor” znači bilo koja vrsta ugovora za nabavku robe i materijala; za izvođenje radova; mješoviti (npr. nabavka i radovi) ugovori;

(d) „uplate na račun” znači svi iznosi koje treba platiti između narudžbe i konačnog završetka radova ili isporuka.

C. Ugovori o leasingu

Za potrebe primjene pravila koja su predmet ovog člana Uredbe, s ugovorima o leasingu postupa se kao s kreditima. U slučaju kada njihovo ukupno trajanje nije izričito ograničeno, smatra se da je takvo trajanje duže od pet godina.

1. Postupak savjetovanja se primjenjuje:

- na kredit dobavljača i na kredit kupcu

- na pojedinačne kredite i na kredite koji su globalni kreditni aranžmani.

- na kredite bez obzira jesu li isključivo privatni ili se potpuno ili djelimično podržavaju javnim sredstvima. Mješoviti krediti koji kombinuju javna i privatna sredstva te globalni privatni kreditni aranžmani u kombinaciji sa subvencioniranim kamatama iz javnih sredstava, smatraju se javnim kreditima.

Globalni kreditni aranžman znači bilo koji aranžman ili izjava, u bilo kojem obliku, kojim se trećoj državi ili izvoznicima ili finansijskim institucijama izjavljuje namjera za osiguranja kredita dobavljača ili kredita kupcu, do određenog iznosa. Ako, tokom savjetovanja o dodjeli globalnog aranžmana –nezavisno je li javne ili privatne prirode – država članica ili Evropska komisija zatraži usmeno savjetovanje i ako tokom tog usmenog savjetovanja sedam država članica zatraži da svi ili neki pojedinačni ugovori koji se uključuju u taj globalni aranžman predstavljaju predmet prethodnih savjetovanja, savjetovanje se primjenjuje na takve ugovore. Svaka država članica koja je odobrila globalni aranžman treba na datum koji slijedi nakon tog odobravanja, te svakih šest mjeseci potom, obavijestiti o upotrebi tog dogovora.

1. U slučaju pojedinačnog ugovora, država članica koja pokrene savjetovanje dostavlja sljedeće informacije:

(a) zemlju odredišta;

(b) mjesto posla ili, u suprotnom, adresu registrovanogsjedišta ugovorne stranke u zemlji odredišta;

(c) karakteristike posla:

i. prirodu posla: vrstu materijala i približan broj stavki koje se trebaju dostaviti;

ii. procijenjenu vrijednost u skladu s rasponom vrijednosti:

Kategorija I.: do 750 000 posebnih specijalnih prava vučenja .

Kategorija II.: od 600 000 do 1 200 000 specijalnih prava vučenja.

Kategorija III.: od 1 000 000 do 2 200 000 specijalnih prava vučenja.

Kategorija IV.: od 2 000 000 do 3 200 000 specijalnih prava vučenja.

Kategorija V.: od 3 000 000 do 5 000 000 specijalnih prava vučenja.

Kategorija VI.: od 4 800 000 do 7 600 000 specijalnih prava vučenja.

Kategorija VII.: od 7 400 000 do 11 200 000 specijalnih prava vučenja.

Kategorija VIII.: od 10 000 000 do 22 000 000 specijalnih prava vučenja.

Kategorija IX.: od 20 000 000 do 44 000 000 specijalnih prava vučenja.

Kategorija X.: preko 40 000 000 specijalnih prava vučenja.

 iii. jesu li kupci i bili koji jemci javni ili privatni;

iv. ako je posao predmet međunarodnog javnog tendera, krajnji rok za prijavu ponuda;

(d) glavne kreditne uslove za koje je predloženi primalac podnio prijavu;

(e) kreditne uslove koje tijela zemlje izvoznice namjeravaju ponuditi:

 i. procenat plaćanja kreditom;

ii. trajanje kredita i njegov početak (npr. svaka isporuka, zadnja isporuka, naručivanje);

iii. stopu otplate;

iv. u slučaju kada se otplata ne izvršava u jednakim obrocima u redovnim razmacima od početka do prestanka kredita, tačne pojedinosti o načinu izvršavanja (postotak svakog obroka otplate i tačan datum plaćanja);

v. iznos stvarne kamatne subvencije u slučaju kada se razlikuje od iznosa potraživanja u skladu s uobičajenim sistemom; kamatnu stopu ako se kredit dodjeljuje iz javnih sredstava;

vi. troškove osiguranja kredita ako se razlikuju od troškova naplativih u skladu s uobičajenim sistemom;

vii. obim i uslove bilo kakve podrške za lokalne troškove;

 (f) tačne razloge koji su navedeni za neprimjenjivanje ili odstupanje od normi koje su određene u st. 1 i 2 ovog člana.

U slučaju kada postoje, moraju se navesti sljedeće okolnosti:

* + 1. Kreditna podrška;
		2. konkurencija iz treće zemlje (navodeći ima li podršku);
		3. posao koji će se uključiti u globalni aranžman koji je bio predmet prethodnog savjetovanja.
1. U slučaju globalnih kreditnih aranžmana, država članica koja pokrene savjetovanje dostavlja sljedeće informacije:

(a) zemlju odredišta;

(b) gornju granicu vrijednosti globalnog kreditnog aranžmana;

(c) namjenu kredita:

i. ako je poznato, mjesto obavljanja posla;

ii. vrstu materijala čija se nabavka razmatra;

iii. jesu li zajmoprimci ili bilo koji jemci javni ili privatni;

(d) kreditne uslove iz tačke (e) ovog stava te zahtjeve prihvatljivosti za pojedinačne ugovore (npr. krajnji rok za uključivanje u globalni kreditni aranžman, minimalne ugovorne cijene koje je potrebno odrediti, ako postoje);

(e) tačne razloge koji su navedeni za neprimjenjivanje ili odstupanje od normi koje su određene u stavu 1 i 2 ovog člana Uredbe.

U slučaju kada postoje, moraju se navesti sljedeće okolnosti:

i. kreditna podrška;

ii. konkurencija iz treće zemlje (navodeći ima li podršku).

1. Svaka država članica Evropske unije može upitati bilo koju drugu državu članicu je li upoznata s poslom koji do tada nije bio predmet savjetovanja te, posebno, o kreditnim uslovima koje su izvoznik ili finansijska institucija naveli. Ako ne dobije odgovor na taj zahtjev za podacima u roku od sedam kalendarskih dana, država članica koja je podnijela upit ima pravo smatrati da je država članica kojoj je podnesen upit upoznata s tim predmetom te da su utvrđeni navedeni kreditni uslovi. Država članica koja je podnijela upit ima pravo pokrenuti savjetovanje te izričito navesti da su je na to podstakle konkurentne okolnosti koje smatra da su uspostavljene.

**VII PRELAZNE I ZAVRŠNE ODREDBE**

**Izuzeće od primjene propisa**

**Član 50**

1. Na poslove osiguranja izvoza u skladu sa ovom Uredbom ne primjenjuju se propisi koji regulišu poslove osiguranja u Crnoj Gori.
2. Ugovori o osiguranju zaključeni u skladu sa ovom Uredbom ne podliježu plaćanju poreza na dobit, poreza na dodatu vrijednost, kao ni drugih posebnih poreza.

**VIII PRIMJENA ODREDBI**

**Primjena odredbi na Kratkoročno osiguranje izvoznih kredita od netržišnih rizika**

**Član 51**

Odredbe čl. od 43 do 49 ove Uredbe, ne primjenjuju se na kratkoročno osiguranje izvoznih kredita od netržišnih rizika.

Odredba člana 15 stav 2 i odredbe čl. 43 do 49 ove Uredbe primjenjivaće se danom prijema Crne Gore u članstvo u Evropskoj uniji.

**Stupanje na snagu**

**Član 52**

Ova Uredba stupa na snagu osmoga dana od dana objavljivanja u »Službenom listu Crne Gore«.

**OBRAZLOŽENJE**

Važećim Zakonom o Investiciono-razvojnom fondu Crne Gore je između ostalog utvrđeno i obavljanje poslova osiguranja izvoza od netržišnih rizika (u daljem tekstu: poslovi osiguranja izvoza) koje Investiciono - razvojni fond Crne Gore obavlja u ime i za račun Crne Gore. Zakonom je navedeno da će se bliži uslovi i način obavljanja poslova osiguranja izvoza urediti propisom koji donosi Vlada Crne Gore.

Obavljanjem poslova osiguranja izvoza, Investiciono – razvojni fond Crne Gore bi preuzeo ulogu izvozno - kreditne agencije. Izvozno - kreditne agencije (Export credit agency „ECA”), su institucije uglavnom u vlasništvu država ili obavljaju povjerene poslove osiguranja izvoza u ime i za račun država, i služe kao instrument kojim država podstiče izvoz i internacionalizaciju domaćih privrednih subjekata kroz finansiranja i/ili osiguranje izvoza i investicija, u zavisnosti od toga, kakav mandat imaju pojedine agencije od svojih država.

Poslovi osiguranja izvoza u okviru kojih bi se obavljalo osiguranje izvoznih kredita od netržišnih rizika, predstavljaju dodatnu podsticajnu mjeru Fonda privrednim subjektima koji se bave izvozom kako bi isti svojim inostranim kupcima mogli ponuditi konkurentnije uslove plaćanja, a da su pri tom zaštićeni od rizika neplaćanja.

Netržišni rizici predstavljaju one kreditne rizike za koje je državnim izvozno-kreditnim agencijama dopušteno pružati uslugu osiguranja iz razloga što za takve kreditne rizike ne postoji, ili ponuda na privatnom tržištu osiguranja izvoznih kredita nije dovoljna.

Netržišni rizici su kratkoročni privredni i politički rizici prema javnopravnim i privatnim dužnicima sa sjedištem izvan država članica Evropske unije, odnosno izvan Australije, Islanda, Japana, Kanade, Novog Zelanda, Norveške, Sjedinjenih Američkih Država ili Švajcarske, a čije trajanje, uključujući vrijeme proizvodnje i otplate, ne prelazi dvije godine te srednjoročno - dugoročni privredni i politički rizici prema javnopravnim i privatnim dužnicima iz svake države ako njihovo trajanje, uključujući vrijeme proizvodnje i otplate, traje dvije i više godina; odnosno svi rizici za koje Evropska unija utvrdi da su netržišni ili privremeno netržišni rizici.

Cilj koji se želi podstići u okviru poslova osiguranja izvoza je podsticanje crnogorskog izvoza i povećanje konkurentnosti crnogorskih izvoznika na inostranim tržištima.

Ovom Uredbom bliže se uređuje opseg i način sprovođenja poslova osiguranja izvoza, uloga i nadležnosti Fonda, Odbor za poslove osiguranja izvoza, definišu se sredstva za obavljanje poslova osiguranja izvoza (Fond), način i dinamika izvještavanja. Osim navedenog, u Uredbu je, s ciljem usklađivanja s relevantnim propisima EU, transponovana regulativa koja se primjenjuje na osiguranje izvoznih kredita (kredita dobavljača i kredita kupcu) s trajanjem rizika od dvije i više godina:

* Direktiva Vijeća br. 84/568/EEZ od 27. 10. 1984. o recipročnim obavezama izvozno-kreditnih agencija država članica EU koje postupaju u ime i za račun države članice u slučaju kada se radi o zajedničkim jemstvima za ugovore koji uključuju jedan ili više podizvođačkih ugovora u jednoj ili više država članica EU (dalje u tekstu: Direktiva 84/568/EEZ);
* Direktiva Vijeća br. 98/29/EZ od 7. 5. 1998. o usklađivanju osnovnih odredbi o osiguranju izvoznih kredita za pokriće srednjoročnih i dugoročnih poslova (dalje u tekstu: Direktiva 98/29/EZ),
* Uredba (EU) 1233/2011 Evropskog parlamenta i Savjeta od 16. 11 2011 o primjeni određenih smjernica u području zvanično podržanih izvoznih kredita i o stavljanju van snage odluke Vijeća 2011/76/EZ i 2011/77/EZ, kao i njene izmjene Delegirane uredbe Komisije (EU) br. 727/2013 od 14.3.2013 i br. 2016/155 od 29.9.2015. i br. 2018/179 od 25.9.2017.
* Odluka Savjeta o pravilima koja se u području osiguranja i finansiranja izvoza primjenjuju na određene podugovore sa stranama iz drugih država članica Europske unije ili zemalja nečlanica br.82/854/EEZ od 10.12.1982.
* Odluka Savjeta o postupcima savjetovanja i izvještavanja u području osiguranja kredita, kreditnih jemstava i finanscijskih kredita br.2006/789/EZ od 13.7.2006

Investiciono - razvojni fond Crne Gore će obavljati poslove osiguranja izvoznih kredita za sve poslove koji doprinose podsticanju konkurentosti i internacionalizaciji privrednih izvozno orijentisanih subjekata Crne Gore.

Uredba definiše osnovne proizvode, koje će Investiciono – razvojni fond Crne Gore nuditi crnogorskim izvoznicima u okviru osiguranja izvoznih kredita, i to kroz kratkoročno i srednjoročno dugoročno osiguranje izvoznih kredita od netržišnih rizika:

 - Osiguranje izvoznih kredita temeljem privrednih ugovora zaključenih između crnogorskih

 izvoznika i inostranih dužnika iz javnog ili privatnog sektora (kredit dobavljača) i

 -Osiguranje izvoznih kredita temeljem ugovora o kreditima zaključenim između

 finansijskih institucija (domaćih i/ili inostranih) s Inostranim dužnicima iz javnog ili

 privatnog sektora (kredit kupcu)

Osim osnovnih proizvoda, Investiciono – razvojni fond Crne Gore može radi podjele rizika, umanjenja izloženosti i boljeg upravljanja portfolijom osiguranja obavljati i reosiguranje izvoznih kredita (primati u reosiguranje ili davati u reosiguranje).

Investiciono-razvojni fond Crne Gore Fond mišljenja je kako je potrebno donijeti Uredbu na način da Investiciono-razvojni fond Crne Gore Fond u narednom periodu bude u mogućnosti razvijati i druge programe u okviru poslova osiguranja izvoza, osim osiguranja izvoznih kredita, kako bi bio u korak s drugim državnim izvozno-kreditnim agencijama te kako bi u ime i za račun Crne Gore bio u mogućnosti pružiti veću podršku crnogorskim privrednim subjektima koji direktno ili indirektno doprinose razvoju, jačanju i internacionalizaciji privrede Crne Gore, a o čemu bi svoje mišljenje dao Odbor za poslove osiguranja izvoza.

U cilju regulisanja djelatnosti poslova osiguranja izvoza koje Fond obavlja u ime i za račun Crne Gore, kao i usklađivanja s praksom i postupanjem izvozno - kreditnih agencija u Evropskoj Uniji, predlaže se usvajanje ove Uredbe.

 **Obrazloženje osnovnih pravnih instituta**

**I OPŠTE ODREDBE**

Članom 1 Nacrta Uredbe definiše se uređenje obavljanja poslova osiguranja izvoza od netržišnih rizika, u okviru kojih bi se obavljalo osiguranje izvoznih kredita od netržišnih rizika, te drugih poslova kojima je svrha promovisanje i podsticanje crnogorskog izvoza te konkurentnosti crnogorskih privrednih subjekata i internacionalizacija crnogorske privrede.

Takođe se navode akti Evropske unije koji su inkorporirani u Uredbu vezano za regulisanje Srednjoročno- dugoročnih poslova osiguranja izvoznih kredita od netržišnih rizika.

Članom 2 Nacrta Uredbe definišu se pojmovi koji se koriste u Uredbi, kao i pojmovi koji su relevantni za obavljanje poslova osiguranja izvoza, a sve u skladu s praksom obavljanja ovih poslova u razvijenim državama. Detaljno se definiše da je Investiciono-razvojni fond Crne Gore Fond Osiguravač u ime i za račun Crne Gore, pojam izvozno - kreditne agencije, Sporazum Organizacije za ekonomsku saradnju i razvoj (OECD), Kratkoročno osiguranje izvoznih kredita, Srednjoročno - dugoročno osiguranje izvoznih kredita, Izvoz, Izvozni ugovor, Izvoznik, Najmanji domaći udio, Netržišni rizici, Tržišni rizici, Nosilac polise, Osiguravač, Odbor za poslove osiguranja izvoza i Polisa /Ugovor o osiguranju.

**II POSLOVI OSIGURANJA IZVOZA**

Članom 3 Nacrta Uredbe definisano je da poslove osiguranja izvoza u ime i za račun Crne Gore obavlja Investiciono razvojni fond Crne Gore u ulozi Osiguravača. Fond kao Osiguravač na osnovu preporuka i mišljenja Odbora za poslove osiguranja izvoza donosi: programe osiguranja i pripadajuće opšte uslove, odluke o zaključenju ugovora o osiguranju, odluke o isplatama odšteta, premijske cjenovnike, klasifikacije država po rizičnosti, druge akte koji su potrebni za obavljanje poslova osiguranja izvoza i naplaćuje premije osiguranja i druge odgovarajuće naknade.

Osiguravač poslove osiguranja izvoza obavlja u ime i za račun države, zbog čega ima pravo na naknadu od Države Crne Gore koja će se bliže odrediti posebnim ugovorom zaključenim između ministarstva nadležnog za poslove finansija i Osiguravača. Uobičajena praksa u državama Evropske Unije je da izvozno kreditne agencije za navedene poslove imaju pravo na naknadu.

Članom 4 Nacrta Uredbe određuje se osnivanje posebnog Odbora za poslove osiguranja izvoza koji će davati preporuke i mišljenja Osiguravaču i obavljati nadzor nad sprovođenjem poslova osiguranja izvoza.

U saglasnosti sa praksom funkcionisanja većine izvozno - kreditnih agencija u području osiguranja izvoza u ime i za račun države predviđa se i osnivanje Odbora kao stručnog tijela Vlade, koji najčešće uključuje predstavnike relevantnih ministarstava, Privredne komore, Centralne Banke. U većini država postoji tijelo u čijoj je nadležnosti donošenje odluka ili davanje mišljenja, odnosno saglasnosti, kao i nadzor nad poslovima osiguranja izvoza. Navedeno tijelo postoji i u drugim državama Evropske unije, kao npr. u Njemačkoj, Sloveniji, Hrvatskoj itd. Odlukom Vlade Crne Gore bliže će se urediti nadležnosti navedenog Odbora.

Članom 5 Nacrta Uredbe definisani su poslovi koje obavlja Osiguravač u okviru poslova osiguranja izvoza, i to osiguranje izvoznih kredita od netržišnih rizika, te je predviđena mogućnost da na temelju mišljenja Odbora za poslove osiguranja izvoza Osiguravač može obavljati i druge oblike poslova u okviru poslova osiguranja izvoza. Definisani su mogući korisnici po poslovima osiguranja izvoza: crnogorski privredni subjekti, njihove filijale ili povezana društva u inostranstvu, financijske institucije u zemlji i inostranstvu, reosiguravajuća društva u zemlji i inostranstvu i Drugi osiguravači. Takođe je definisano da Osiguravač može davati u reosiguranje dio rizika na privatno tržište reosiguranja ili kod Drugih osiguravača ili primati u reosiguranje dio rizika od Drugih osiguravača, u skladu sa ovom Uredbom.

Članom 6 Nacrta Uredbe je definisan Najmanji domaći udio koji predstavlja najmanji procenat vrijednosti domaćeg udjela u izvozu kapitalnih dobara i/ili usluga, podoban za osiguranje u skladu s ovom Uredbom. Po pravilu iznosi 40%, ali kako je i definisano članom 6 Uredbe, mogu se osiguravati poslovi po osnovu izvoza koji imaju niži procenat domaćeg udjela u izvoznom poslu, ukoliko to prihvati Odbor za poslove osiguranje izvoza.

U savremenoj praksi državne izvozno - kreditne agencije su prešle s koncepta „made in“ na koncept „made by“, što znači da se prvenstveno ne posmatra da li je neka izvozna roba proizvedena u Crnoj Gori, već da li takav izvozni posao koji je osiguran u ime i za račun države u većoj mjeri doprinosi rastu privrede Crne Gore. U pitanju je izvoz robe koja nije u većem dijelu proizvedena u Crnoj Gori, ali je uključeno dodatno znanje; ili robu izvoze privrednici koji time ostvaruju prihode u Crnoj Gori, doprinose zapošljavanju i na druge načine doprinose rastu privrede Crne Gore. Kod osiguranja robe široke potrošnje nije uobičajeno zahtijevati Najmanji domaći udio (moguće je osiguravati i reeksport).

**III SREDSTVA ZA OBAVLJANJE POSLOVA OSIGURANJA IZVOZA**

Članom 7 Nacrta Uredbe je definisano da se sredstva za obavljanje poslova osiguranja izvoza planiraju i izdvajaju u Budžetu Crne Gore i uplaćuju na poseban račun Osiguravača. Sredstva se vode na posebnom računu (Fond osiguranja izvoza od netržišnih rizika), a sve u skladu sa praksom nekih država Evropske Unije i zemalja u okruženju (Hrvatska, Slovenija...). U skladu s pravilima funkcionisanja sistema za osiguranje izvoza u najvećem broju država Evropske Unije, gdje takve poslove obavljaju agencije u ime i za račun države, uobičajeno je da se dio sredstava za obavljanje poslova osiguranja izvoza uplaćuje iz državnog budžeta. Uplate iz državnog budžeta omogućavaju određenu početnu osnovu koja je neophodna da bi se održali optimalni uslovi za sprovođenje poslova osiguranja izvoza i isplatu eventualno nastalih šteta. Štete kod državnih izvozno - kreditnih agencija nijesu u svakom trenutku unaprijed mjerljive, posebno s obzirom na to, da su izvozno - kreditne agencije po nalogu države kreatori politike za podršku izvoznim transakcijama kroz osiguranje i/ili reosiguranje. U pitanju su transakcije najčešće povećanog rizika, a sve u cilju podrške privredi odnosno izvoznoj strategiji pojedine države.

U Fond osiguranja izvoza od netržišnih rizika uplaćuju se i premije osiguranja koje se naplaćuju od Nosilaca polisa, sredstva od regresne naplate po isplaćenim odštetama, kao i sredstva koja se ostvare putem plasiranja kod banaka/finansijskih institucija ili ulaganjem u državne hartije od vrijednosti i slično.

U slučaju da na račun Fonda osiguranja izvoza od netržišnih rizika ne bude dovoljno sredstava u trenutku dugovanih odšteta, Vlada Crne Gore je dužna prije dospijeća odštete razliku iznosa uplatiti na račun Fonda.

Član 8 Nacrta Uredbe definiše da najveći iznos mogućih preuzetih obaveza po poslovima osiguranja ne može prelaziti 20% zvanično utvrđene vrijednosti godišnjeg izvoza roba i usluga u Crnoj Gori u posljednjoj godini.

**IV PRENOS PRAVA (SUBROGACIJA)**

Član 9 Nacrta Uredbe uređuje da isplatom obaveza Osiguravača po poslovima osiguranja izvoza korisnicima, na Državu Crnu Goru prelaze osigurana potraživanja, zajedno sa sporednim pravima i instrumentima osiguranja (prijenos prava/ subrogaciju), do visine ukupno isplaćenih iznosa, dalje radi regresne naplate.

**V PRAVILA I NAČELA OSIGURANJA SREDNJOROČNO-DUGOROČNIH IZVOZNIH KREDITA OD NETRŽIŠNIH RIZIKA**

U V dijelu Uredbe transponiran je dio Direktive 98/29/EZ, s ciljem definisanja opsega njegove primjene na Srednjoročno - dugoročno osiguranje izvoznih kredita (osiguranje kredita kupcu ili kredita dobavljača ročnosti 2 i više godina).

U članu 10 Nacrta Uredbe, Područje primjene, navedeno je da se Odredbe iz ovog dijela Uredbe primjenjuju i na Kratkoročno osiguranje izvoznih kredita od netržišnih rizika u mjeri u kojoj je to primjenjivo. Odredbe iz ovog dijela Uredbe primjenjuju se i na Osiguravačeve recipročne obaveze ako Osiguravač, zajednički s ostalim osiguravačima odluči osigurati ugovor koji uključuje jednog ili više podizvođača u jednoj ili više država članica Evropske unije.

Odredbe iz ovog dijela Uredbe ne primjenjuju se na osiguranje rizika vezanih uz građevinsku opremu i materijal u slučaju kada se koriste lokalno za izvršenje privrednih ugovora, kao ni na osiguranje tenderskih garancija, garancija za povrat avansa, garancija za dobro izvršenje posla i garancija za zadržani novac.

Član 11 Nacrta Uredbe, Opšta načela i definicije, definiše pojmove "kredit dobavljaču" i "kredit kupcu". Kod Kredita dobavljaču može se osigurati naplata novčanih potraživanja nastalih po izvoznom ugovoru od komercijalnih i političkih rizika prema inostranom kupcu. Ako se u finansiranje uključi banka koja izvozniku odobrava kredit po izvršenoj isporuci, a koji se vraća iz inostranih priliva po naplati, tada se prava iz polise osiguranja mogu vinkulirati na banku kreditora. Banka će u slučaju neplaćanja inostranog kupca, iz odštete po polisi osiguranja zatvoriti kredit koji je odobren izvozniku.

Kod Kredita kupcu osigurava se finansijski kredit koji finansijska institucija ili banka odobrava kupcu u inostranstvu (ili banci kupca) u cilju podrške crnogorskom izvozniku, kako bi on izvezao robu i/ili uslugu iz Crne Gore. Kod izvoza kapitalnih dobara i opreme veće vrijednosti čest je slučaj u praksi da inostrani kupci zahtijevaju finansijski kredit iz kojeg će platiti kupljenu robu ili usluge, kao preduslov sklapanja posla. Takav kredit omogućava inostranom kupcu da kroz duži period otplaćuje kupljenu robu i usluge, a izvozniku omogućava naplatu odmah po isporuci iz razloga što se sredstva kredita isplaćuju direktno izvozniku nakon obavljene isporuke. Budući da se radi o kreditima duže ročnosti, većem iznosu i odobrenju kupcima najčešće u državama povećane rizičnosti, polisa osiguranja kredita kupcu omogućava bankama realizaciju takvih plasmana. Kako izvozno - kreditnim osiguranjem Osiguravač preuzima rizik otplate kredita do 95% iznosa glavnice i redovne kamate, polisa osiguranja služi banci kreditoru kao kolateral.

Polisa osiguranja može se priznati kao nematerijalna kreditna zaštita za banke, i može se prihvatiti kao tehnika smanjenja kreditnog rizika (prema Uredbi EU br. 575/2013 Evropskog parlamenta i Vijeća od 26.06.2013. o bonitetnim zahtjevima za kreditne institucije i investiciona društva).

Član 12 Nacrta Uredbe definiše status dužnika koji može biti predmet procjene rizika za navedene srednjoročno - dugoročno izvozne kredite, a to mogu biti dužnici javnog sektora i privatni dužnici.

Ovim članom propisano je da se prilikom procjene statusa dužnika uzima u obzir: pravni status dužnika i mogući efekat pravnih radnji protiv dužnika, dužnikov izvor finansiranja i izvor prihoda, kao i stepen kontrole vlade nad dužnikom.

Član 13 Nacrta Uredbe definiše pokrivene rizike koji se mogu uključiti u Ugovor o osiguranju. Pokriveni rizici su rizik gubitka koji proizilazi iz rizika proizvodnje robe za izvoz i kreditnog rizika.

|  |  |
| --- | --- |
|  | Gubitak koji proizlazi iz rizika proizvodnje robe za izvoz nastaje u slučaju kada je izvršenje ugovornih obaveza Osiguranika ili proizvođača naručene robe suspendovano u periodu od šest uzastopnih mjeseci, pod uslovom da je takva suspenzija direktnoi isključivo uzrokovana nastankom jednog ili više pokrivenih slučajeva gubitka.  |

|  |  |
| --- | --- |
|  | Gubitak koji proizilazi iz kreditnog rizika nastaje u slučaju kada Osiguranik tokom razdoblja od tri mjeseca nakon datuma dospijeća nije u mogućnosti naplatiti određeni iznos koji mu je dugovan u skladu s odgovarajućim komercijalnim ugovorom ili ugovorom o kreditu, pod uslovom da je takvo neplaćanje uzrokovano direktno i isključivo nastankom jednog ili više pokrivenih slučajeva gubitka. |

Pokriveni slučajevi gubitka su: insolventnost, neispunjenje ugovorene obaveze od strane dužnika, proizvoljno nepriznavanje ili odbijanje izvršenja od strane dužnika, odluka treće države, moratorijum, sprečavanje ili odlaganje prenosa sredstava, pravni propisi države dužnika, odluke države osiguravača ili države nosioca polise i viša sila.

Član 14 Nacrta Uredbe definiše obim pokrića koji je propisan Direktivom vijeća 98/29/EZ od 7.5.1998. U pitanju je pokriće rizika proizvodnje robe za izvoz, te visini štete koju može pretrpjeti Nosilac polise. Navedeno pokriće ne može obuhvatiti troškove nastale u vezi s robom i/ili uslugama ako je pokriće kreditnog rizika već počelo, iznos koji je Nosilac polise platio po pozivu za isplatu po garanciji ako je ona izdata u vezi s izvoznim ugovorom koji je predmet pokrića, kao i iznos koji se odnosi na penale ili odštetu koju je Nosilac polise platio dužniku. Takođe, definisan je obim pokrića kod kreditnog rizika na način da se može isplatiti glavnica i redovna kamata koju dužnik duguje po ugovoru (izvoznom ili ugovoru o kreditu).

Član 15 Nacrta Uredbe utvrđuje najviši iznos pokrića za koji Nosilac polise može biti osiguran. U skladu s pravilima koje određuje Evropska Unija najveći iznos pokrića može biti 95 %, a za svaki procenat pokrića veći od toga, prije donošenja odluke, mora se obavijestiti Evropska komisija i drugi osiguravači.

Član 16 Nacrta Uredbe uređuje da za neosigurano učešće (%) Nosioca polise Osiguravač može donijeti odluku kojom Nosiocu polise dopušta da djelimično ili u cijelosti otpusti neosigurano učešće. Kod poslova osiguranja izvoznih kredita uobičajeno je da Nosilac polise snosi rizik za određeni procenat, kako bi bio aktivno zainteresovan da preduzima sve radnje do kraja naplate cijelog posla, bilo da se radi o osiguranom izvoznom ugovoru ili osiguranom kreditu kupcu.

Član 17 Nacrta Uredbe uređuje da se osiguranje može ugovoriti u jednoj ili više stranih valuta u kojima je ugovoren izvozni ugovor ili ugovor o kreditu, kako bi Nosilac polise dobio adekvatno pokriće, odnosno kako bi pokrićem bio pokriven i valutni rizik.

Član 18 Nacrta Uredbe uređuje kako se u slučaju da je podizvođački ugovor sklopljen s proizvođačem u Crnoj Gori ili drugoj državi pokriće može odobriti pod jednakim uslovima. Navedenim postupanjem se obezbjeđuje isti tretman prema osiguranom poslu bez obzira iz koje države dolaze podizvođači po izvoznom ugovoru. Time se postiže da su cijena osiguranja i drugi uslovi jednaki za posao koji je istih karakteristika, te promjena podizvođača po zaključenom poslu ne može uticati na ranije odobrene uslove.

Članom 19 Nacrta Uredbe reguliše osiguranje podizvođačkih ugovora u skladu sa Odlukom Vijeća 82/854 iz 1982. godine.

Član 20 Nacrta Uredbe uređuje datum stupanja na snagu osiguranja. Kod osiguranja kredita kupcu dan stupanja na snagu je dan stupanja na snagu ugovora o kreditu, pod uslovom da su ispunjeni svi preduslovi iz ugovora o osiguranju (npr. Plaćanje premije osiguranja i slično) i ugovora o kreditu. Kod osiguranja kredita dobavljača dan stupanja na snagu je dan stupanja na snagu privrednog ugovora pod uslovom da su ispunjeni svi preduslovi iz privrednog ugovora i ugovora o osiguranju.

Član 21 Nacrta Uredbe definiše rizike za koje je odgovoran Osiguravač u slučaju nastupa štete (gubitka) i koji se mogu osigurati u okviru podrške koju pružaju izvozno - kreditne agencije kroz osiguranje izvoznih kredita. Rizici koji se mogu osigurati su definisani kroz Privredne i političke rizike za privatne dužnike, kao i političke rizike za javnopravne dužnike: insolventnost, neispunjenje ugovorne obaveze, proizvoljno nepriznavanje ili odbijanje izvršenja, odluka treće države, moratorijum, sprečavanje ili odlaganje prenosa sredstava, pravni propisi države dužnika, odluke države osiguravača ili države Nosioca polise i višu silu. Navedni rizici se navode u polisi osiguranja ili u opštim uslovima osiguranja.

Član 22 Nacrta Uredbe definiše slučajeve kada Osiguravač ima pravo odbiti odgovornost za preuzeto pokriće osiguranjem, odnosno isplatu odštete kao glavno pravo Nosioca polise u Ugovoru o osiguranju. Slučajevi kada se ima pravo odbiti odgovornost odnose se na: propuste Nosioca polise ili treće strane koja djeluje u njegovo ime, odredbe kojim se ograničavaju prava Nosioca polise, a koje su sadržane u bilo kojem dokumentu koji je vezan za osigurani posao (ugovor o kreditu, ugovor o osiguranju, izvozni ugovor i njihovi dodaci), svaki sporazum između Nosioca polise i dužnika kojim se sprečava ili odlaže plaćanje duga, te svako neizvršenje obaveza podugovorača ili drugih dobavljača u slučaju osiguranja kredita dobavljača pod uslovom da neizvršenje nije posljedica događaja opisanih u članu 21 Nacrta Uredbe.

Član 23 Nacrta Uredbe reguliše kada Nosilac polise može ostvariti osnovno pravo po zaključenom ugovoru o osiguranju, a to je naknada štete od Osiguravača. Nosilac polise može podnijeti odštetni zahtjev istekom perioda potrebnog za ostvarenje jednog ili više rizika osiguranih polisom osiguranja, te će taj period biti naveden u svakom ugovoru o osiguranju. U slučaju insolventnosti privatnih dužnika i sklopljenog bilateralnog međuvladinog sporazuma o restrukturiranju duga Nosilac polise može odmah podnijeti odštetni zahtjev.

Član 24 Nacrta Uredbe uređuje prava i dužnosti Nosioca polise i Osiguravača u vezi prava na odštetu i prenosa prava. Uslov za isplatu odštete je ispunjenje preduslova iz Ugovora o osiguranju, ako je zahtjev pravno utemeljen i ako je Nosilac polise upravljao rizicima s dužnom pažnjom. Na drugoj strani, Osiguravač je i prije isplate odštete, ovlašćen prenijeti na Državu Crnu Goru prava Nosioca polise po ugovoru o kreditu, kao i izvoznom ugovoru. Direktiva vijeća 98/29/EZ od 7. 5. 1998. o usklađivanju osnovnih odredaba o osiguranju izvoznih kredita za pokriće srednjoročnih i dugoročnih poslova definiše obostrana prava i obaveze Nosioca polise i Osiguravača. U praksi je uobičajeno da se prava i obaveze strana u Ugovoru o osiguranju detaljnije definišu ili je to sadržano u Opštim uslovima osiguranja.

Član 25 Nacrta Uredbe definiše obaveze Nosioca polise u slučaju da su dužnikove obaveze prema Nosiocu polise osigurane jemstvom ili drugim osiguranjem. U tom slučaju, Nosilac polise mora preduzeti sve mjere radi naplate koje se zahtijevaju u Ugovoru o osiguranju.

Član 26 Nacrta Uredbe sadrži jedno od osnovnih pravila srednjororočno – dugoročnog osiguranja, koje definiše da Osiguravač ne može isplatiti Nosiocu polise iznos koji premašuje stvarni iznos ukupnog gubitka i/ili koji premašuje iznos koji je Nosilac polise imao stvarno pravo primiti od dužnika. Ovo pravilo je potrebno inkorporirati u Ugovor o osiguranju ili u Opšte uslove osiguranja

Član 27 Nacrta Uredbe definiše obavezu i rokove Osiguravača vezano za isplatu odštete kod osiguranja kreditnog rizika i rizika proizvodnje robe za izvoz.

Član 28 Nacrta Uredbe izražava jedan od osnovnih principa kojeg se pridržavaju sve izvozno – kreditne agencije kako iz srednje Evrope, tako i OECD-a, a glasi, da Osiguravač ne isplaćuje Nosiocu polise štetu u slučaju, ako je šteta iskazana u odštetnom zahtjevu sporna. Ako postoji spor između Nosioca polise i inostranog kupca, Osiguravač može odložiti isplatu. Osiguravač ima pravo da isplati avansno odštetu i prije završetka spora, ali to zavisi jedino od procjene Osiguravača. Druga tačka ovog člana utvrđuje da predmetni sporovi mogu biti vođeni bilo pred sudom, ili pred arbitražom.

Član 29 Nacrta Uredbe definiše obaveze Nosioca polise u slučaju kada je osigurani ugovor o kreditu i/ili Izvozni ugovor predmet bilateralnog međuvladinog sporazuma o restrukturiranju duga. Nosilac polise dužan je pružiti svu potrebnu pomoć Osiguravaču u izvršenju sporazuma o restrukturiranju duga. Nosilac polise mora do kraja poštovati sve uslove definisane predmetnim sporazumom. U navedenom članu definisana je mogućnost skraćenja jednomjesečnog roka za isplatu odštete, i to izričito zbog važnosti bilateralnih međuvladinih sporazum o restrukturiranju duga.

Član 30 Nacrta Uredbe definiše način rješavanja situacije kod nastanka dodatnih troškova, koji u praksi nastaju u većini nastalih šteta. Usljed toga važno je detaljno definisati šta spada u dodatne troškove i na čiju štetu će oni biti isplaćeni. Sve izvozno – kreditne agencije detaljno uređuju ove odnose u svojim Ugovorima o osiguranju ili Opštim uslovima osiguranja. Dodatni troškovi pokrivaju se srazmjerno procentu pokrića koji je utvrđen Polisom osiguranja, ako je te troškove Osiguravač odobrio. Ovaj Član takođe definiše da se dodatni troškovi ne odnose na troškove utvrđenja osnovanosti odštetnog zahtjeva. Ovo je jedan od osnovnih principa kojega se pridržavaju sve izvozno – kreditne agencije kako iz srednje Evrope, tako i OECD- a.

Član 31 Nacrta Uredbe definiše osnovna načela za utvrđivanje premije osiguranja. Sve države članice EU, kao i OECD-a imaju vlastiti način utvrđivanja svojih premijskih stopa, koji se definiše internim pravilima. Bazično pravilo zbog kojeg se definišu načela za utvrđivanje premije osiguranja je, da države EU moraju prihvatiti zajedničku minimalnu visinu premijskih stopa, kako ponudom niskih premijskih stopa ne bi ugrozili slobodnu tržišnu utakmicu. Da bi države mogle provjeriti, kako se ostale države pridržavaju navedenog načela, dogovoreno je na nivou legislative EU, da sve izvozno – kreditne agencije moraju izvještavati detaljno o svim svojim premijama u svakom konkretnom osiguranom kreditu sve ostale članice – države.

Da bi bilo moguće uskladiti premijske stope osiguranja kredita, vrlo je važno voditi računa o procentu pokrića, kao i uslovima pokrića. Osnovne premise su da premija mora biti srazmjerna osiguranom riziku, da na odgovarajući način odražava obim i kvalitet odobrenog osiguranja.

Od pojedinih izvozno - kreditnih agencija se očekuje da, dugoročno gledano, budu sposobne da na osnovu vlastitih rezultata pokriju poslovne troškove osiguravača i isplatu odšteta. Praksa je pokazala da pojedine izvozno – kreditne agencije nijesu ispunile ovaj cilj.

Osim navedenog, ovim članom definiše se i o kojim konkretnim uslovima Osiguravač mora voditi računa prilikom utvrđivanja premijskih stopa, kao i prilikom ocjene statusa dužnika.

Čl. 32 – 34 Nacrta Uredbe uređuju pravila saglasno kojima je uobičajeno utvrđivati politiku osiguranja rizika države, rizik ulaganja u neku državu, kao i posebne uslove pokrića država.

Član 32 Nacrta Uredbe definiše osnovne okvire djelovanja izvozno – kreditnih agencija prema riziku države, ukupnoj izloženosti prema pojedinim državama, kao i strukturi portfolija ulaganja u neku državu. Sve države su klasifikovane shodno sistemu, koji je utemeljen 1997. godine. Navedene godine su svi potpisnici OECD Sporazuma izgradili metodologiju za ocjenjivanje kreditnog rejtinga pojedinih država. Ova klasifikacija utvrđuje se iz razloga definisanja minimalne stope premije pri osiguranju netržišnih rizika. Zbog ovoga je osnovan i tzv. CRAM (The Country Risk Assessment Model) za ocjenjivanje kreditnog rejtinga pojedinih država. Rejting varira od 0 za najbonitetnije države družnika, do rejtinga 7 za najmanje bonitne dužnike. Eksperti pojedinih izvozno – kreditnih Agencija se više puta godišnje sastaju i zajednički (glasanjem) odlučuju o izmjenama u rejtingu pojedinih država. Rejtinzi se nakon toga publikuju na stranicama OECD.

Član 33 Nacrta Uredbe definiše, da za grupe država koje predstavljaju najmanji rizik (sa rejtingom 0) osiguravač u načelu ne ograničava svoju politiku pokrića. Osiguravač ima pravo da za države sa najvećim rizikom ograniči svoju politiku pokrića te da može za pojedine države postavljati ograničenja svoje politike pokrića.

Član 34 Nacta Uredbe daje mogućnost umanjenja rizika prema bilo kojoj državi dužniku, obezbjeđenjem jemstva, akreditiva, produženja roka za podnošenje odštetnog zahtjeva, umanjenjem procenta pokrića i ograničenjem pokrića za pojedine sektore djelatnosti ili pojedine vrste projekata, bez obzira na osnovne politike osiguranja rizika.

Od člana 35 do člana 41 Nacrta Uredbe inkorporirana je Direktiva Vijeća od 27.11.1984. (84/568/EEZ) o recipročnim obavezama Izvozno - kreditnih agencija koje postupaju u ime države ili uz njenu podršku, ili javnih tijela koja djeluju umjesto tih organizacija, kada se radi o zajedničkom osiguranju za ugovore koji uključuju jedan ili više podizvođačkih ugovora u jednoj ili više država članica Evropske Unije. Ovim Članom je dodatno ostavljena mogućnost Osiguravaču da zajedničke izvozne poslove crnogorskih izvoznika i stranih izvođača, saosigura i reosigura ne samo kod izvozno - kreditnih agencija zemalja EU-a, nego i kod izvozno - kreditnih agencija ostalih zemalja zavisno od zemlje porijekla stranog pravnog lica (kao npr. Rusije koja nije članica EU, Srbije, Makedonije i drugih zemalja).

Član 36 Nacrta Uredbe uvodi i definiše pojam Ugovora o saosiguranju koji predstavlja Ugovor između Osiguravača i jednog ili više Drugih osiguravača.

Član 37 Nacrta Uredbe detaljno definiše obaveze glavnog osiguravača kao primarnog nosioca rizika koje su mnogo složenije, kompleksnije i zahtjevnije nego obaveze saosiguravača. Glavni osiguravač kao primarni nosilac rizika, uključujući i podizvođačima povjereni dio, mora se obavezati da će postupati u svemu kako je to i navedeno u ovom članu.

Član 38 Nacrta Uredbe definiše obaveze saosiguravača, pri čemu se svaki od saosiguravača mora obavezati na definisano u ovom članu. Svaki ugovoreni odnos mora biti uravnotežen i moraju se poštovati obaveze saosiguravača iz ovog člana, a koje su kao takve inkorporirane u Direktivu Vijeća od 27.11.1984. (84/568/EEZ) o recipročnim obavezama izvozno-kreditnih agencija i kao takve odslikavaju odnos glavnog osiguravača i saosiguravača.

Član 39 Nacrta Uredbe definiše da će se za slučaj sporazuma o konsolidaciji duga države dužnika, glavni osiguravač i saosiguravač odnosno saosiguravači konsultovati o načinima i sredstvima rješavanja specifičnih problema koji nastaju usljed sporazuma o konsolidaciji.

Član 40 Nacrta Uredbe pruža mogućnost izvozno - kreditnim agencijama da postignu sporazum o osiguranju pojedinog kredita kupcu za cijelu vrijednost ugovora. Iako je ova mogućnost dio Evropske legislative, u praksi izvozno – kreditnih agencija ova mogućnost se izuzetno rijetko koristi.

Član 41 Nacrta Uredbe definiše da sporove nastale iz oblasti osiguranja i reosiguranja po pravilu rješava Arbitražni sud u sastavu od 3 arbitra. Spor se vodi shodno Pravilima mirenja i arbitraže Međunarodne trgovačke komore, ukoliko se strane potpisnice drugačije ne dogovore.

**VI POSTUPCI IZVJEŠTAVANJA**

Pravila izvještavanja su definisana članovima 42, 43, 44, 45, 46, 47, 48 i 49 Nacrta Uredbe.

Član 42 Nacrta Uredbe reguliše obavezu osiguravača da izvještava o obavljenim poslovima osiguranja izvoza. Osiguravač je u obavezi, Vladi Crne Gore, Odboru za poslove osiguranja izvoza i ministarstvu nadležnom za finansije, dostavljati godišnje izvještaje o obavljenim poslovima osiguranja, kao i rezultatima poslovanja.

Član 43 Nacrta Uredbe definiše obavezu Osiguravača da izvještava u skladu sa Uredbom EU 1233/2011 o poslovima osiguranja izvoznih kredita s rokovima otplate od 2 i više godina. Ovaj član Nacrta Uredbe definiše obavezu Osiguravača da izvještava Evropsku komisiju po srednjoročno- dugoročnom osiguranju izvoznih kredita shodno važećoj proceduri i rokovima. Sve zemlje članice EU jednom godišnje podnose izvještaj o rezultatima poslova osiguranja u ime i za račun države, a sve u cilju transparentnosti poslovanja, kao i objedinjavanja poslovnih rezultata na nivou Evropske Unije. Ovaj član stupa na snagu danom prijema Crne Gore u članstvo Evropske Unije.

Članovi 44, 45 i 46 Nacrta Uredbe definišu vrste postupaka izvještavanja prema Evropskoj komisiji i drugim osiguravačima radi odlučivanja po srednjoročno-dugoročnom osiguranju izvoznih kredita. Izvještavanje proizlazi iz OECD Sporazuma o službeno podržanim kreditima (vezano za politike pokrića pojedinih zemalja, izvještavanje o preuzimanju rizika konkretnih poslova, izvještavanje o eventualnom odstupanju od pravila OECD-a). Evropska komisija nema pravo da ove podatke otkrije bilo kojoj trećoj strani.

Član 47 Nacrta Uredbe definiše vrste postupaka prethodnog izvještavanja prema Evropskoj komisiji i drugim osiguravačima po srednjoročno-dugoročnom osiguranju izvoznih kredita od netržišnih rizika.

Član 48 Nacrta Uredbe definiše vrste postupaka naknadnog izvještavanja prema Evropskoj komisiji i drugim osiguravačima po srednjoročno-dugoročnom osiguranju izvoznih kredita.

Forme izvještavanja su različite za osiguranje potraživanja i osiguranje kredita. Evropska komisija u redovnim intervalima mijenja forme izvještaja. Ovim članom je inkorporirana Direktiva vijeća 98/29/EZ od 7. 5. 1998. o usklađivanju osnovnih odredaba o osiguranju izvoznih kredita za pokriće srednjoročnih i dugoročnih poslova (Council Directive 98/29/EC of 7 May 1998 on harmonisation of the main provisions concerning export credit insurance for transactions with medium and long-term cover).

Član 49 Nacrta Uredbe definiše postupak savjetovanja kod Srednjoročno-dugoročnog osiguranja izvoznih kredita u skladu sa Odlukom Vijeća broj 2006/789/EZ iz 2006. godine.

**VII PRELAZNE I ZAVRŠNE ODREDBE**

Član 50 Nacrta Uredbe definiše izuzeće od primjene propisa koji regulišu poslove osiguranja izvoza u Crnoj Gori. Stav 2 ovog člana definiše izuzeće od primjene propisa koji regulišu plaćanje poreza na dobit, poreza na dodatu vrijednost i ostalih poreza koji bi se mogli primjenjivati na navedene poslove.

**VIII PRIMJENA ODREDBI**

U članu 51 Nacrta Uredbe navodi se kako se članovima od 43 do 49 ove Uredbe uređuju isključivo pitanja izvještavanja Evropske komisije u odnosu na Srednjoročno-dugoročno osiguranje izvoznih kredita te se odredbe tih članova ne primjenjuju na Kratkoročno osiguranje izvoznih kredita od netržišnih rizika. U ovom članu se precizno definiše koji članovi ove Uredbe stupaju na snagu danom prijema Crne Gore u EU.

U članu 52 Nacrta Uredbe je navedeno kada Uredba stupa na snagu.